text:
Eirikur Lindenskov 17.02.2017 (06:43)
Fjølbroytt skrá á fimta torradegi
Fríggjadagur 17. februar
Posthúsið – Listaframsýning kl. 10.00 – 15.00
Jan Nystrøm hevur listaframsýning í Posthúsinum – hølið aftanfyri móttøkuna.
Íverksetarahúsið – Íverksetarahúsið 10 ár kl. 13.00 – 15.00
Stuttir fyrilestrar og kjak, við luttøku av vinnulívsfólkum og lands- og kommunupolitikarum, í sambandi við, at Íverksetarahúsið í ár fyllir 10 ár.
Í januar í ár vóru 10 ár síðani Íverksetarahúsið varð sett á stovn. Hetta fara vit at seta fokus á við tiltaki og kjakfundi um íverksetan fríggjadagin 17. februar kl. 13.00 - 15.30 á Garðavegi 57, Klaksvík
Íverksetarahúsið hevur síðani byrjan havt sum aðalmál at stimbra og hjálpa íverksetarum, umframt at stimbra íverksetaramentanini í øllum landinum, og soleiðis stuðla upp undir menningina av einum fjøltáttaðum vinnulívi.
Á tiltakinum fríggjadagin verður varpað ljós á íverksetaramentanina í Føroyum og á týdningin at stuðla nýggjum vinnufremjandi hugskotum. Hava vit í Føroyum eitt umhvørvið sum virðir tey, sum tora at satsa og seta nýtt virksemi í gongd?
Hava nýggjar vinnur bestu umstøður at spretta, soleiðis at nýggjarbeiðspláss verða skapt?
Er íverksetaramentanin í landinum nóg sterk, og hvussu sær fullkomna framtíðar-samfelagið út við atliti til íverksetan og innovatión?
Skráin er henda:
Kl. 13.00 Íverksetarahúsið bjóðar vælkomin
Kl. 13.10 Poul Michelsen, landsstýrismaður setir dagin
Kl. 13.20 Jógvan við Keldu, samskipari í Vinnulívsráðnum í Klaksvík - Upprunin og tankar aftan fyri Íverksetarahúsið
Kl. 13.35 Jógvan Skorheim, borgarstjóri - Hvat fær ein býur sum Klaksvík burturúr at hava fokus á íverksetan?
Kl. 13.45 Jutta Helgadóttir - Hoyrnin - ein íverksetarasøga
Kl. 14.05 Bjartur Nolsøe, stjóri - Íverksetarahúsið í dag
Kl. 14.20 Kjak um íverksetaramentan og týdningin av íverksetan í Føroyum. Í panelinum sita: Jan Ziskasen, Regin W. Dalsgaard og Árni Skaale
Kl. 14.45 Receptión og netverk
Kl. 15.30 Liðugt
Vælkomin
Íverksetarahúsið
Kl. 14.00 - 18.00 Adventure
Túrur til Kópakonuna
Siglt verður við skjóttgangandi báti norður til Kópakonuna, og
møguliga eisini norður á Kallin og í Kunoyarstovu.
Báturin siglir frá bátahavnini frammanfyri Dragan.
Tilmelding er neyðug til túrarnar á tlf 505707, ella á Facebook JAB adventure.
Smæran – kl. 15.00 Bergur Jacobsen, prestur – “Barnaminnir á Stongunum”
Bergur er uppvaksin á Stongunum, har nógv lív var í á havnalagnum, og á bedingini og har um vegir. Pápi hansara, Reynhold, var skipasmiður, og var við til at byggja og umvæla nógvar bátar har.
“Vit, sum vóru børn í fimti og sekstiárunum, vóru børn, áðrenn tað bleiv "farligt" at vera barn. Vit gingu uppií øllum arbeiðinum, og blivu ikki kveistraði burtur – serliga, um vit uppførdu okkum ordiliga. Soleiðis gingu vit eisini í lívsins skúla í okkara gerðandisdegi, og vistu, hvat foreldur okkara arbeiddu við. Uttan iva vóru mammurnar eisini bangnar um børn síni tá. Men, tíðin var ein onnur, og mangt var loyvt, sum er strangliga bannað í dag,” greiðir Bergur Jacobsen m.a. frá í framløgu síni.
Dragin opið skip – kl. 16.00-18.00 Næmingar arbeiða við togverki, spleysa, takla og bensla.
Spaniastova – kl. 16.00 - 19.00
Søgan um Sjóklædnavirkið
Serligu og væl umtøktu klæðini hjá Sjóklædnavirkinum, sum vóru sniðgivin og seymað har, verða sýnd fram. Myndir verða at síggja frá lýsingum og mótaframsýningum og virkinum annars.
Miðhøllin á Skúlatrøð – kl. 19.00
Kjakfundur – “Hvat sigur fiskivinnan til uppskotið um fiskivinnunýskipan?”
Kringvarpið sendir beinleiðis í útvarpinum frá kjakfundinum.
Vertir eru Jón Brian Hvidtfeldt og Óluva Zachariassen, har nýggju umboð fyri fiskivinnuna sita við pallborðið.
Í sambandi við Torradagarnar, verður fyriskipaður ein kunnandi pallborðsfundur á Skúlatrøð, har so at siga allir skipabólkar og vinnan sleppa framat.
”Fundurin er at rokna sum ein møguleiki hjá allari fiskivinnuni á sjónum at koma við sínum sjónarmiðum um eina nýggja fiskivinnuskipan fyri Føroyar,” sigur fyriskiparin, Símun Gullaksen.
Fundurin verður sendur beinleiðis í útvarpinum hjá Kringvarpi Føroya.
Orðstýrarar eru Jón Brian Hvidtfelt og Óluva Zachariasen.
Teir, ið sita við pallborðið verða:
1. Poul Huus Sólstein, Klaksvík (North Pelagic)
2. Hanus Hansen, Klaksvík (Trolarar í Barentshavinum)
3. Kristian Martin Rasmussen, Klaksvík (Nótaflotin)
4. Annfinn Olsen, Fuglafjørður (Nótaflotin/Barentshavið)
5. Dánjal í Skálum, Vestmanna (Partrolarar)
6. Kristian Martin Petersen, Fuglafjørður (Stállínuskip)
7. Tummas Henriksen, Sørvágur (Lemmatrolarar)
8. Janus Knudsen, Saltangará (Trolbátar)
9. Absalon í Buð, Hvannasund (Útróðrarbátar)
Atlantis – Sjónleikurin Landastrokið kl. 19.00
Klaksvíkar Sjónleikarfelag fer nú aftur á pall, hesa ferð við sjónleikinum Landastrokið – ein skemtileikur av teimum heilt stóru – hetta í sambandi við, at tey hátíðarhalda 40 ára dagin fyri, at Klaksvíkar Sjónleikarfelag, sum vit kenna tað í dag, varð endurstovnað í 1977.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


c: text/html

text:
Skeiðið verður tann 10. mars frá kl. 9.00 til kl. 16.00 á Hotel Føroyum.
Tað er vinnugreinafelagið Ráðgevarafelagið, har arkitekta- og verkfrøðingarvirkir eru limir, sum skipar fyri skeiðnum fyri limunum og øðrum samstarvsfeløgum í samstarvi við FRI (Forening for rådgivende ingenører).
Skeiðið er býtt upp í tveir partar. Fyrrapartin er Byggileiðsla og eftirlit á skránni og seinnapartin er fíggjarliga ábyrgd og umprojektering á skránni. Undirvísari verður leiðandi løgfrøðingur Lars Hauberg, ALECTIA A/S, sum hevur drúgvar royndir í evninum.
Luttøkugjaldið er kr. 2.500 fyri limir í FRI og Rágevarafelagnum og kr. 5.000 fyri ikki limir.

robotstxt: allowed

filter: keep


text:
Lestrartíð: 2 ár
Umsóknarfreist: 15. mars (upptøka er annaðhvørt ár, næstu ferð í 2018)
Útbúgvingarstovnur: Glasir í Marknagili
Útbúgvingarstaður: Tórshavn
Lærupláss: Hesi hava læruplássgóðkenning
Tilvirkisatstøðingur er partur av einari yrkisútbúgving. Endamálið við útbúgvingini er at birta undir skapandi hugin hjá fólki og geva eina grundvitan um sjálvt handverkið.
Útbúgvingin fevnir um øll liðini í framleiðsluni at virka ull, skinn og fiskaskræðu, og samstundis leggur hon dent á handverkið sum listahandverk.
Tú lærir um arbeiðshættir, røtt amboð og rættan útbúnað og nemur tær kunnleika um útlendska og serliga føroyska mentan og siðvenju innan tilvirkisyrkið.
Útbúgvingin er ætlað til at birta undir skapandi hugin hjá fólki. Endamálið er at menna eina nýggja framleiðsluvinnu, sum gagnnýtir okkara tilfeingi.
Tilvirkisatstøðingaútbúgvingin er ein 2 ára útbúgving, harav starvsvenjing er 4 vikur. Tú fært ikki sveinaprógv við hesi útbúgving men skúlaprógv.
Frálæran fevnir m.a. um búfrøði (plantur og djór), plantulæru, føðslulæru, at veva, binda, bregda, tøva, sniðgeva, menna mynstur, framleiða prýði, karða og spinna, garva skinn, rota, barka og virka fiskaskræðu til framleiðslu av vørum.
Í yrkislærugreinum verður próvtøka hildin í einari lítlari verkætlan.
Fráfaringarroynd fólkaskúlans.
Eftir lokna útbúgving kanst tú útbúgva teg víðari á Myndlistaskólann í Reykjavík, Tækniskólann í Reykjavík og Verkmenntaskólann í Akureyri. Glasir (Tekniski Skúlin) hevur gjørt avtalur við hesar skúlar um víðari lestur.
Glasir, Smiðjugerð – www.glasir.fo
Yrkisdepilin – www.yrkisdepilin.fo


text:
Hetta vikuskiftið verður stór altjóða svimjistevna í Føroyum, nú Svimjisamband Føroya fyri fyrstu ferð nakrantíð kann skipa fyri Norðurlendsku Meistarastevnuni fyri Ung, á langgeil í Páls Høll í Vági. Tilsamans eru tey 98 svimjarar úr 6 londum, sum fara í luttaka í 32 kappingum.
Stevnan verður fyriskipað av einum toymi runt svimjihøllina Páls Høll og Suðuroyar Svimjifelag, umframt úr Svimjisambandi Føroya og føroyskum svimjifeløgum annars.
Teir mongu dómararnir eru allir føroyingar við royndum at døma meistarastevnur, harav nógv hava roynt seg eisini við altjóða stevnu, so sum tá ið Svimjisambandið í 2015 skipaði fyri Nordic Open Masters meistarastevnu á stuttgeil í Havn.
Tað sum er afturat og stóra avbjóðingin á hesum sinni, er at skipa fyri innivisti og mati til teir 100+ gestirnar úr Svøríki, Danmark, Íslandi, Finlandi og Estlandi, umframt til okkara egna landslið, og til dómarar og hjálparfólk norðanífrá.
Hartil at skipa fyri flutningi frá flogvøllinum til Vágs og aftur, og fyri flutningi millum gisting, matstað og svimjistevnu. Lukkutíð er lokali uppbakningurin stórur í Vági, so at hendan okkara fyrsta altjóða langgeilastevna nakrantíð kann avgreiðast í Føroyum.
Føroyski landsliðshópurin eru tíggju ungir svimjarar úr Havnar Svimjifelag, Ægir og Suðuroyar Svimjifelag, umframt tríggir venjarar og ein ferðaleiðari.
Svimjarar
- Alisa Vestergård (2003), Suðuroyar Svimjifelag
- Bartal Erlingsson Eidesgaard (2003), Havnar Svimjifelag
- Brynhild Johannessen (2002), Suðuroyar Svimjifelag
- Eyðrið Mortensen (2003), Havnar Svimjifelag
- Hugin Næs Lave (2001), Suðuroyar Svimjifelag
- Johan Nónskarð Dam (2002), Havnar Svimjifelag
- Rani Jacobsen (2001), Suðuroyar Svimjifelag
- Rebekka Trygvadóttir (2004), Ægir
- Sigrid F. Hansen (2003), Havnar Svimjifelag
- Sólva A. Sigurðsson (2002), Ægir
Venjarar
- Jóannes á Fløtti, Havnar Svimjifelag
- Juan Jaime Arroyo Toledo, Ægir
- Jón Bjarnason, Suðuroyar Svimjifelag
Ferðaleiðari
- Anni á Hædd, SSF
Hóast støðið er rættiliga høgt á hesi stevnu, so eru vónirnar ikki púra ongar at kanska kunna vinna okkurt heiðursmerki til Føroyar, serliga á teimum longstu teinunum. Men annars er málsetningurin hesuferð fyrst og fremst, at royna at seta persónlig met.
Stevnan verður eftir ætlan stroymað beinleiðis, umframt at úrslitini fara at kunna síggjast beinleiðis her á livetiming.se. Sí eisini stevnusíðuna ssf.fo/nagc-2017, har viðkomandi skjøl og leinki verða løgd.
Kappingin verður fyriskipað sambært reglugerðunum hjá norðurlendska svimjisambandinum NSF, við beinleiðis finalum heldur enn innleiðandi riðlum og finalum. Hetta merkir, at allir riðlar eru við í kappingini um heiðursmerki, líka frá morgunstundini av.
Stevnupartar
- Leygardag 8. juli 2017 frá kl 11
- Leygardag 8. juli 2017 frá kl 17
- Sunnudag 9. juli 2017 frá kl 13
Aftaná stevnuna verður skipað fyri felags mati og hugnaløtu fyri svimjarum, venjarum, leiðarum, dómarum og hjálparfólkum, í VB-húsinum.
Gestirnir fara av landinum aftur mánadagin.
Vit í Svimjisambandinum vilja takka stuðlum fyri góðan uppbakning, bæði fíggjarliga og við arbeiðskraft, sum til dømis Børge hjá Atlantic Airways ið longu við ársskiftið 2016/2017 gjørdi okkum ferðauppskot til hvørt einstaka land, at senda teimum við innbjóðingini til NMU. Her hava nógvar hendur trivið í, runt landið, til at fáa vikuskiftið nú at rigga.
Vegna Svimjisamband Føroya
Rókur í Jákupsstovu


text:
Her finnur tú spurningar og svar viðvíkjandi deildum okkara uttan kassaavgreiðslu. Trýst á spurningin og les svarið.
- lata inn girokort til gjaldingar – upphæddin verður tikin av kontu tíni
- tøma sparibússu
- fáa myntir upptaldar og bókførdar á kontu tína
- bíleggja gjaldoyra til heintingar á deildini
- taka út reiðan pening í sjálvtøkuni – kortslag og tíð á degi gera av, hvussu nógv tú kanst taka út.
- Set teg í samband við okkum á 330 330 ella kundi@banknordik.fo, um tú vilt hava meira at vita.
Tú kanst lata girokortið inn til gjaldingar á deildini. Girokortið verður goldið, og upphæddin verður tikin av kontu tíni.
Netbankin
Tað er ómakaleyst at avgreiða flytingar og gjaldingar av girokortum við Netbankanum. Les meira her ella set teg í samband við okkum. Vit vegleiða fegin, tá Netbankin skal stovnast.
- Fá meira at vita um sjálvgreiðslutænastur okkara, ið gera tað lætt hjá tær at halda skil á tínum fíggjarviðurskiftum.
- lata inn girokort til gjaldingar – upphæddin verður tikin av kontu tíni
- tøma sparibússu
- fáa myntir upptaldar og bókførdar á kontu tína
- bíleggja gjaldoyra til heintingar á deildini
- taka út reiðan pening í sjálvtøkuni – kortslag og tíð á degi gera av, hvussu nógv tú kanst taka út.


text:
Í vikuni kom fram, at Posta fer at hækka prísin á útbering av bløðum og samstundis skrivaði mentanarnevndin í Løgtinginum eitt álit um miðlastuðul. Tað var líkasum eitt løgið samanfall, at tá semja endiliga fanst at stuðla miðlunum, kom eitt alment partafelag og tók ein luns av bitanum.
At Posta dagførir sínar prísir kemur neyvan óvart á nakran – trupulleikin er, at tað verður gjørt við einum so ógvusligum høggi, uttan at kunna miðlarnar frammanundan. At hækka útberingina við 30 prosentum ger ógvusligt inntriv hjá miðlunum, uttan at tað merkist so øgiliga væl hjá Posta, tí uppløgini eru nógv minni í dag, enn tey hava verið. Posta kundi ivaleyst fingið nógv meira burturúr at hækka kostnaðin av útbering í hvørt hús av lýsingabløðum nøkur fá prosent. Men tann útberingin fær púrasta frið – tað kann undra.
Tað sømir seg ikki einum monopoli, sum Posta í veruleikanum er. Fyri nøkrum árum síðan var ein kappingarneyti á útberingarøkinum, sum serliga Dimmalætting hevði ment, men sum Nema samtakið valdi at selja Posta, eftir at tað hevði yvirtikið eigarapartin hjá Dimmalætting í útberingini. Hetta hevði tikið fleiri ár at uppbygt, og var bara møguligt, tí Dimmalætting um tað mundið var eitt sterkt felag og legði rygg til – hetta ber ikki til í dag við so veikum miðlum, og tað eigur ein almenn monopolfyritøka at taka atlit til. Nú kom sølan aftur um brekku, sum væntandi var.
Við einum miðlastuðli verður vónandi møguleiki at styrkja redaktiónirnar á føroysku miðlunum, so teir í størri mun verða førir fyri at viðgera týdningarmikil evni, enn bara at endurgeva partarnar. Tað er viðgerðin sum tekur tíð, men er samstundis eisini tann týdningarmikli parturin, um miðlarnir ikki bara skulu enda sum almennar uppslagstalvur og mikrofon- og pennahaldarar. Sum nú er, fæst nógv tilfar fyri lítlar pengar og við einum stuðli fer støðið vónandi at hækka enn meira. Miðlastuðulin kann eisini vera við til at verja føroyska borgaran mótvegis hópin av sonevndum fake-news, sum floymir inn yvir okkum og hevur góðar dagar, tá redaktiónir eru veikar. Vónandi sær Posta seg eisini sum ein part av samfelagnum við eini ábyrgd, sum burdi fylgt einum almennum monopoli.


text:
Nú er lív aftur í dalinum fagra og øll eru glað og positiv - ókey, kanska ikki øll. -Við vanda fyri at vera skýrd sum kroniskt negativ broytingarresistent fornleivd, so haldi eg framvegis, at tað er óluksáliga synd, at 2.HF skal niðan í Krákugjógv at ganga í skúla í Hoydølum og at tað er stak keðiligt, at dýrabæra tíðin í fríkorterinum fer til ferðing og frustratiónir, tí parkeringsskipanin eisini er herd. Og sjálvandi er hetta tiltrongt, men ikki stuttligt, tá einki parkeringspláss er at finna, tá tú kemur oman úr Krákugjógv. Mentamálaráðið hevur valt ikki at fylgja tilmælinum frá skúlanum um at økja um talið av lonum, og tað er so teirra raðfesting. Sjálv kann eg bara tiga, tí eg havi ikki 2.HF í ár, so tað mugu tey um ella mugu tey tað? Er hetta ikki eitt felags mál, sum skúlin, ja alt samfelagið tekur undir við? Her er ein grein, sum eg skrivaði um mítt arbeiðspláss herfyri:
So er søgn, at Føroyar liggja norður har í Atlants havi,
hvar í fyrndini lógu hini skaldadroymdu lond,
og prestinnan av Atlantis, klædd í landnyrðing og glaðu,
mánableikar nætur rættir út sína hvítu hond.
Atlantis munu tey flestu
hava hoyrt um – stórbæra fornaldarríkið, sum brádliga sakk í havið og hvarv frá
degi til dags eini tíggju áratúsund f.Kr. Mytan er elligomul, men Platon brúkti
Atlantis sum dømi um ein idealstat í dialogunum Kritias og Timaios, og seinni
er henda sama mytan viðgjørd í hópin av bókum og greinum frá renesansuni og fram
til í dag. Seinastu 150 árini hava fleiri leitað eftir horvna Atlantis og summi
halda seg hava funnið tað ymsastaðni á klótuni. Tað ljóðar helst løgið, men nú
haldi eg, at vit í Hoydølum eru farin at hóma ta fatalu prestinnuna av
Atlantis, tað hugsaði eg í hvussu er í gjár, tá útvarpið boðaði frá avgerð
mentamálaráðsins um, at tríggir flokkar í Hoydølum komandi ár skulu húsast í
Vinnuháskúlanum undir Krákugjógv. Gamaní sýnist prestinnan í skapinum av einum
aðalstjóra í mentamálaráðnum (Poul Geert Hansen) ikki eins glógvandi á hesum sinni, men hon er
ógvuliga máttmikil fyri tað, tí hon avger gerandisdagin hjá einari rúgvu av menniskjum. Tað eru ikki so langt síðani, at ørkymlandi
yvirskriftin "Hoydalar sjúnkar" stóð á permuni í Dimmalætting og í
eini ørandi løtu sá eg fyri mær allan skúlan, hitt forngamla gula tuberklahúsið og slitna gráa elementbygningin, musikkhúsið og myndlisthúsið, lonirnar,
allar 800+ næmingar, 95 lærarar, 3
skrivstovufólk, 3 kantinufólk, 3 húsavørðar og uml. 10 reingerðarfólk svølgd,
horvin av jarðarinnar skorpu, sokkin niður á samfelagsins botn, uttan at nakar ordiliga varnaðist ella legði í tað sum hendi.
Í veruleikanum
sipaði blaðyvirskriftin í Dimmu vistnokk til ta landafrøðiligu sannroyndina, at lendið kring studentaskúlan í
Hoydølum er vátt og at bygningarnir tessvegna hava hug at sjúnka. Vátlendið
í Hoydølum eru jú gomul tíðindi sama sum nógvir aðrir hølistrupulleikar í Hoydølum, ið hava verið
ignoreraðir alt ov leingi. Tá eg byrjaði at arbeiða sum lærari í Hoydølum fyri meira enn tíggju
árum árum síðani, vuksu soppar í kjallaranum á gomlu gentukostdeildini, altso
ordiligir soppar, prúðir champignonskendir soppar, sum so lystiliga spruttu í rivum í gólvinum
og sum vit eygleiddu við ræðslukendum forvitni. Nøkur ár seinni kom eldur í
tann bygningin og tessvegna og bara tí fingu vit ein nýggjan, sum mær vitandi ikki er eins
gróðrarmikil, tá tað kemur til soppavøkstur, men eg veit tað ikki, tí nú verður
tann bygningurin bert brúktur til tónleikaundirvísing meðan vit í myndlist eru
farin niðan í gamla læknahúsið uppi við Hvítanesvegin og soleiðis er við øllum í
Studentaskúlanum og HF Skeiðnum í Hoydølum, at hvør ein krókur verður gagnnýttur
til undirvísingarhøli. At Hoydalar yvirhøvur eydnast og at tað eydnast væl sum
undirvísingarprojekt er bert takkað verið greiðum yvirliti hjá umsitingini á skúlanum, góðum fólki og eini øgiligari rúgvu av largesse frá øllum, sum dagliga arbeiða og virka í
dalinum fagra, har hugtakið sum sild í tunnu kundi brúkast fyri fleiri hundrað
næmingum síðani.
Sannleikin er tann, at eg nú í skjótt 11 ár havi
arbeitt á einum skúla, sum ongantíð hevur verið savnaður saman á einum stað, av tí at einki høli í skúlanum rúmar okkum øllum. Eg havi vant meg til hetta júst sum eg
havi vant meg til at standa í endaleysari kø í kantinuni, sum hevur við sær, at seinastu næmingarnir mugu eta í tímanum. Eg havi eisini roynt nakrar ferðir ikki at sleppa á
ves, tí tey tvey læraravesini ikki nøkta tørvin. Eg havi somuleiðis vant meg
við at vera í teirri heldur ondleysu ítróttarhøllini, har vit uttan nakað
serlig trúvirði syngja "vivat accademia", meðan pisurnar í føroyskum
klæðum fáa endaliga prógvið fyri lokið miðnám. Okkara credo má meira enn nakað vera, at
innihaldið er meira umráðandi enn karmarnir og higartil hevur gingist rættiliga
væl í mun til verandi umstøður, tó at eg ikki haldi, at virðingin fyri skúla og
skúling sýnist serliga stór í okkara samfelagi. Tá eg byrjaði at arbeiða í Hoydølum var nógv
tos um hvørt vit skuldu vera verandi har ella um vit skuldu vera partur í
nýggja risastóra deplinum. Sagt var okkum, at okkara meining hevði týdning og tessvegna vóru
fundir hildir og uppskot um hetta og hatta vórðu løgd fram, inntil meirilutin
av lærarunum avgjørdi, at vit høvdu hug at halda fram í Hoydølum. Sjálvt um hetta
slagið av tykis-demokrati hevur nógva spilltíð við sær haldi eg, at nógv okkara allíkavæl vóru glað fyri at síggja eitt lítið sindur av vilja, raðfesting og virðing fyri skúlanum
endurspeglast í politisku skipanin, tá avgerð kom um at seta spakan í Marknagil.
Men bíðitíðin er øgilig og næmingatalið økist á hvørjum ári. Fyrradagin fingu
vit endaliga fráboðan um, at tríggir flokkar í Hoydølum hetta komandi skúlaárið fara at halda til á
Vinnuháskúlanum. Tað gongur beinleiðis í móti tí, sum skúlin ynskir og tilmælum
frá fyrrverandi rektaranum, Mikkjali Helmsdal, sum mælti til, at fleiri av
teimum fyribils skúlastovunum verða bygdar, tí tær lonirnar, sum vit hava
frammanundan, hava riggað serstakliga væl.
Eg haldi, at tað er heilt ómetaliga synd í teimum
umleið 75 næmingunum, sum ikki sleppa at vera partar av heildini í teirra egna
skúla. Sosialt hevur hetta eyðvitað stóran týdning, men eisini frálæruliga verður
tað ein trupulleiki hjá teimum, at tey ikki kunnu renna oman í bókasavnið, til lestrarvegleiðingina, á skrivstovuna osfr. tá
tey hava tørv á tí. Eg veit ikki hvat verður gjørt viðvíkjandi serstovum
til alisfrøði, evnafrøði, tónleik, myndlist osfr. men vit hava roynt tað áður,
at partur av næmingunum húsaðist í Eysturskúlanum og Skúlanum á Løgmannabreyt.
Tá vóru nógvir pengar brúktir til taxabilar, friður verið við tí, tá ber hóast alt til at
hvíla seg eitt sindur, men eg rokni altso ikki við, at nakar hevur hug at fara út
í tílíkt aftur; at brúka steðgin millum tímarnar at fartast aftur og fram
millum skúlar í vónleysari leitan eftir parkeringsplássum osfr. Úrslitið er, at
næmingarnir fáa ein lærara, sum er meira stressaður enn annars og tað er ikki
gott fyri nakað. Vit hava higartil í Hoydølum verið ómetaliga
samstarvsfús, men nú ivist eg í um næmingarnir finna seg í hesi nýggjastu ráðagerðini hjá mentamálaráðnum, tað er hóast alt teirra framtíð, tað snýr seg um.
So er søgn, at teir sum síggja prestinnu av Atlantis,
henni fylgja til dýpsins bláu dreymahallar heim,
og hon brosar teir í blund og teir kransar við Eranthis,
meðan næstrafólk og frændur gráta og syrgja yvir teim
(KP)


text:
Formæli
Bahá'í Trúgvin er ein heims religión, hvørs høvuðs setningur er eind mannaættarinnar. Eingin presta stætt finnst í Trúnni, sum í sínum víðfevnandi og alheimsligu lærum m. a. leggur dent á óhefta og sjálvstøðuga granskan eftir sannleika fyri tann einstaka, samstundis sum andligir og samfelagsligir mynduleikar eru sera væl skipaðir.
Religiónin, við sínum heims miðdepli á Karmel Fjalli í Haifa, Ísrael, hevur í dag fleiri milliónir fylgjarar og er umboðað í øllum heimsins londum.
Tað er við gleðið, at vit lata útgeva "Spurningar og Svar um Bahá'í Trúnna". Hóast ein bóklingur sum hesin ikki kann umboða eina almenna, endaliga útsøgn um Bahá'í Trúarinnar støðu, so er hann eitt dømi um, hvussu ein bahá'íi búsitandi í Føroyum sær upp á spurningar, ið fólk her um leiðir vísa áhuga fyri.
Inngangur
Hesin bóklingur er ein stuttur samandráttur av svarum til teir vanligastu spurningarnar um Bahá'í trúnna, sum føroyingar, serliga ungfólk, hava sett mær á kunnandi fundum í skúlum og aðrastaðni hesi seinastu 10 árini. Nógv eru, sum vilja vita, hvat Bahá'í trúgvin í høvuðsheitum snýr seg um; hesin bóklingur er skrivaður við teimum í huga. Roynt verður at geva eina grieða og lættfatiliga mynd av Bahá'í trúnni og støðu hennara til ymiskar trúaligar og samfelagsligar spurningar.
Bahá'í trúgvin kom til Føroya í 1954 við Eskil Ljungberg, svenskum manni, ið var her í 33 ár og doyði í 1986, 98 ára gamal. Myndin á permuni er av einum veggjateppi, ið Eskil gjørdi sjálvur og nevndi "Lívstræði". Træði umboðar høvuðsevni í Bahá'í trúnni: at øll menniskju eru sum leyv á sama træi og dropar í sama havi.


text:
Ein heldur øðrvísi hending fór fram á borgaratænastuni í Sorø í Danmark í dag, tá ein kvinna setti eld á seg sjálva.
Løgreglan fekk fráboðan kl. 14:40, at ein kvinna hevði sett eld á seg sjálva inni í borgaratænastuni í Sorø kommunu. Kvinnan var flutt á ríkissjúkrahúsi við brunasárum. Kvinna hevði brent seg um bringuna og andlitið, skrivar TV2.
- Kvinnan fekk sjúkrahjálp á staðnum, sigur vaktarleiðarin hjá løgregluni í Suðurjútlandi og Lolland-Falster.
Enn er óvist hví kvinnan setti eld á seg sjálva.


text:
Svimjisamband Føroya ætlar í heystferiuni 8. til 15. oktober at senda 26 svimjarar til Íslands, at kappast og venja á stuttgeil og langgeil. 16 av hesum vórðu tikin út á úttøkustevnuni í vikuskiftinum, at umboða Føroyar í landsdysti ímóti Íslandi tann 9. oktober, og hini 10 eru síðani vald út til eisini at luttaka á eftirfylgjandi venjingarleguni, sum fyrireiking til altjóða avbjóðingar.
Tey 16 til landsdystin eru:
- Guðrun Mortensen, Tanja Skaalum, Helena Sævarsdóttir, Pál Joensen, Jón Hofgaard og Eyðbjørn Joensen úr Suðuroyar Svimjifelag
- Turið S. Christiansen, Bjarni M. Petersen og Heðin L. Olsen úr Ægir
- Guðrun Holm Jacobsen, Magnus Jákupsson og Dánjal Hestoy úr Havnar Svimjifelag
- Birita Debes og Astrið Foldarskarð úr FLOT
- Jonna B. Thomsen og Jóhann Heðinsson úr Fuglafjarðar Svimjifelag.
Tey 10 eyka eru:
- Cecilia Eysturdal úr Ægir, Erna Katrin Olsen úr Suðuroyar Svimjifelag og Poula Ø. Mohr úr Fuglafjarðar Svimjifelag, sum hava klárað kravtíð til norðurlendsku juniormeistara- stevnuna (NJM) í desember
- Sofus Bech úr Suðuroyar Svimjifelag, Eva Trygvadóttir úr Ægir og Edit Dahl úr Havnar Svimjifelag, sum eru nær at klára kravtíð til NJM
- Sigmund Mørkøre úr Ægir, Óli Mortensen úr Havnar Svimjifelag, Alvi Hjelm úr Ægir og Markus Joensen úr Havnar Svimjifelag, sum venja fram ímóti norðurlendsku meistarastevnuna fyri ung (NMU) í 2012.
Venjingarlegan í Íslandi er liður í áhaldandi arbeiðnum hjá Svimjisambandi Føroya, at bøta upp á væntandi venjingarumstøður her heima. Hon verður bæði á 25 og 50 metrar geil, eftir umbøn frá venjarunum, av tí at báðar hyljalongdir hava týdning fyri optimala venjing.
Høvuðsvenjarar á leguni verða Petur Heðin á Fløtti úr Ægir og Jón Bjarnason úr Suðuroyar Svimjifelag. Ferðaleiðarar verða Niels Pauli Eysturberg og Eyðun Húsgarð, sum umboð fyri starvsnevnd SSF, og hartil koma Marit Skaalum og Súsanna Mortensen.
Ferðaliðið fer úr Føroyum fríggjadagin 8. oktober, og kemur heim aftur fríggjadagin 15. oktober. Landsdysturin ímóti Íslandi verður leygardagin 9. oktober, í Íslandi, eftir sama leisti sum í Føroyum í fjør, men við eini eitt sindur ørvísi kappingarskrá. Meira verður at frætta um landsdystin, so hvørt sum hann nærkast.
Vegna Svimjisamband Føroya
Rókur í Jákupsstovu


text:
Regattasigling
Vit fara av Havnini kl 16
Ørnin liggur so friðarlig í bátahylinum á Argjum
Bátahylurin á Argjum
Liðugt at bunkra og so norðureftir
Joan Pauli hongt Merki upp :o)
Campingplássi í Havn
Skiparin Klæmint :o)
Jórun hevur smurt okkum breyð, hmm lækkiiiirt :o)
Brimil ansar eftir, hevur 2 rasarar úti at fylgja við bátunum
Brúgvin við Streymin
Joan Pauli sær sera umhugsin út
Bátanir við at koma til Hósvíkar
LBservice
Báturin hjá Jenny og Sonna
Lív
So gongur leiðin suður til Havnar aftur
Skýggini liggja sum ein dýna í fjøllunum


text:
Lærutíðin hjá lærlingum, sum fara í læru innan skrivstovu- ella handilsyrkið
1) Hjá lærlingum við 9. floks prógvi er lærutíðin 4 ár.
2) Hjá lærlingum við FHS-prógvi er lærutíðin 3 ár.
3) Hjá lærlingum við students-, HF-, HT- ella HIF-prógvi er lærutíðin 2 1/2 ár.
4) Hjá lærlingum við students-, HF-, HT- ella HIF-prógvi og sum harumframt hava FHS-prógv er lærutíðin 2 ár.
5) Hjá lærlingum við HH-prógvi er lærutíðin 2 ár.
Lærlingar, sum ikki hava FHS-prógv, skulu taka hesa støðisútbúgvingina í 4 ára lærutíðini. Hetta kann gerast við at fylgja einum FHS flokki ella við at fylgja kvøldundirvísingini á skúlanum. Støðisútbúgvingin skal verða lokin áðrenn farið verður upp til endaligu royndina í yrkisútbúgvingini.
Lærlingar við students-, HF- ella HT-prógvi skulu í lærutíðini hava tikið hesar lærugreinir við í minsta lagi próvtalinum 6 í miðal: Virkisbúskapur C, Marknaðarførðsla C, Kunningartøkni C, og eina vallærugrein: Vinnulívsrættur C, Altjóðabúskap B, Marknaðarførslu B, Kunningartøkni B ella eina økislærugrein, sum í minsta lagi er 105 tímar. Lærlingar við HIF-prógvi hava í HIF-útbúgvingini tikið nevndu lærugreinir, men skulu taka málsviðgerðapartin í lærugreinini Kunningartøkni C, tó ikki, um lærlingur við HIF-prógvi hevur luttikið í einari EBG-kapping.
Nevndu lærugreinir kunnu takast við at fylgja einum FHS flokki ella við at fylgja kvøldundirvísingini á skúlanum. Lærugeinirnar skulu verða loknar áðrenn farið verður upp til endaligu royndina í yrkisútbúgvingini. Avrit av próvskjølunum skulu latast Yrkisdeplinum, tá ið allar lærugreinirnar eru loknar. Aftaná 1. juli 2006 geva hesar lærugreinir ikki stytting í lærutíðini.
Øll kravd skúlagongd í sáttmálatíðini, bæði tá talan er um støðisútbúgvingina ella tá talan er um stakar lærugreinir (samanber 3) er partur av lærutíðini. Hetta merkir, at um lærlingur gongur á skúla um dagin, verður hann ikki frádrigin í løn. Fer skúlagongdin fram í frítíðini, hevur lærlingurin rætt til kompensatión í samráð við sín arbeiðsgevara.
Lærlingar, sum skulu taka omanfyri nevndu FHS-støðisútbúgving ella lærugreinir, eiga at venda sær til handilsskúlan, sum leggur eitt tímaskema fyri undirvingina í støðisútbúgvingini ella lærugreinunum í samráð við tann einstaka lærlingin.


text:
- Um eg kundi kvøðið
- Um eg vítt um verøld fór
- Um Harrin teg kallaði nú í dag
- Um mín Frelsara eg syngi
- Um nú Jesus kom í dag
- Um tín synd enn er reyð sum skarlak
- Um tú hevur tað sum eg
- Um tú hittir jólamannin
- Umbrellas in the rain
- Under the sun
- Undurfull Jesu náði var
- United we fall
- Upp á tá
- Upp, hvør ein sál á foldum her
- Úr dýrdsveipta Himli, frá Faðirs síns hond
- Úr eystri og vestri brátt
- Úr øllum ættum koma vindar
- Út frá Guds trónu ár eftir ár
- Úti í oyðimørk leitar
- Útisetin
- Uttan Kristus, uttan frelsu
- Uttanumtos


text:
SEV sóknast eftir maskinmeistara til elverkini í Suðuroy, har tilsamans níggju maskinmeistarar eru í starvi hjá elfelagnum. Talan er um tvey ára farloyvisstarv. Høvuðssætið er Vágsverkið, har nógvar avbjóðingar liggja fyri framman. Eftirspurningurin eftir elorku í Suðuroynni er øktur nógv, og tí er streymveitingin í oynni styrkt við einum motori afturat á Vágsverkinum, umframt at aðrar skipanir verða settar upp.
Vágsverkið hevur ein framleiðslumátt uppá 13 MW býtt uppá 4 motorar. Nýtt Dagtangahús er bygt og nýggj koblingsstøð er bygd við tveimum 20 KV transformarum.
Tvey elverk eru í Suðuroy:
• Elverkið í Vági við fýra dieselmotorum á tilsamans 13 MW. Hesir motorar eru riknir við tungolju
• Elverkið í Botni, sum er eitt vatnorkuverk við tveimum turbinum á tilsamans 3 MW
Tú
Tú hevur fulla maskinmeistaraútbúgving, t.e. víðkað maskinmeistaraprógv við trimum árum á maskinmeistaraskúla, umframt viðkomandi starvsroyndir. Vit vænta, at tú dugir væl at samskifta og samstarva – bæði innanhýsis og uttanhýsis. Vit vænta eisini, at tú ert fús/ur at taka við nýggjum avbjóðingum. Neyðugt er, at tú hevur koyrikort til persónbil.
Uppgávur
Arbeiðið umfatar rakstur og hald av elverkunum í Suðuroy, og talan er bæði um dagarbeiði og vaktarbeiði uttan fyri vanliga arbeiðstíð.
Vakthavandi maskinmeistari samskipar elveitingina millum Vágsverkið og elverkið í Botni, og harumframt hevur hann um hendi umsjón við netinum og koplingarleiðslu fyri elnetið í allari Suðuroynni. Arbeiðsstaðið er Vágsverkið, har vaktin hevur tilhald. Arbeitt verður á og út frá hesum arbeiðsstaði til hini elverkini eftir tørvi, og flutningur fer vanliga fram við arbeiðsbili hjá SEV.
SEV
SEV bjóðar tær:
- smidligar arbeiðsumstøður
- fjøltáttaðan arbeiðsdag
- ávirkan á egið arbeiði
- fakliga menning
- viðkomandi skeið
Løn
Lønin er sambært sáttmála millum SEV og Maskinmeistarafelagið. Lønin verður ásett eftir starvsaldri frammanundan, sum verður roknaður frá próvtøkudegnum, men er treytaður av fakliga viðkomandi arbeiði síðani tá. Umframt nevndu løn kann roknast við vaktargjøldum og møguliga av og á eisini úrtíðarløn.
Umsóknin
Fleiri upplýsingar um starvið fáast frá Jóanes Norðberg, verkmeistara, ella Hera Mortensen, deildarstjóra fyri framleiðsluna, báðir á tel. 346800.
Umsóknarfreistin er týsdagin 16. januar 2018.
Umsóknir við prógvum og viðkomandi skjølum verða at senda til:
Elfelagið SEV
Postrúm 319
FO-110 Tórshavn
Stílað: Bergtóra Høgnadóttir, HR-leiðari


text:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Monday, August 29, 2011
Hví Kristin ikki eiga skilja millum ateismu og sekularismu
Tuesday, August 23, 2011
DNA: koda, persónligheit ella mystikkur?
Hava darwinistar nakra vísindaliga forkláring uppá persónin sjálvan?
Eg meini so við, vit kunnu royna at ímynda okkum, at havið fyri einari millard árum síðani, var so stúgvandi fult av aminosýrum og øðrum DNA og kyknu neyðugum bygningstilfarið og at lívskodan gjøgnum hesa tilgongd, onkursvegna megnaði, tilvildarliga at skipa seg soleiðis at framstig vóru fyri at neyðuga informatiónin til lív var uppfunni.
Men vildi ein slík tilgongd um hon var gjørlig, ikki svara til úrslitið av einum ópersónligum programmi heldur enn einari vitbundnari, tilvitaðari og samvitskubundnari veru, so sum menniskjan?
Sjálvandi kunnu klókir granskarir skapa tøkni og robottar, við góðum eginleikum, og møguliga í framtíðini við eginleikum at kunna fungera sum livandi verur og kanska enntá (hvør veit), robottar við eginleikum at taka neyðugar avgerðir í ávísum umstøðum.
Men kann hetta samanberast við lív annars og við verur sum eitt nú djór og menniskju, við eginleikanum sum persónar, við kenslum, at elska, hata, føla og við eginleikum at skipa seg, halda seg aftur, umhugsa seg, og tað ikki sum programmir, men sum persónar? Sjálvandi eru tað partar av heila okkara, sum kunnu setast í samband við eitt nú frykt, forelskilsi og ymiskt annað, men er hetta veruliga persónurin tú?
Millum annað kann vísast á at tørvur á samvitsku tiltíðir kann stava, frá ávísum stoffum sum kroppur okkara tørvar. Men tað er ikki spurningurin vit her seta. Vit spyrja, hvat er tað sum far menniskja at siga nei, til eina freisting ella eina gerð sum samvitska okkara annars ikki megnar at forða, ella ein longsul sum annars hevur eina ávirkandi megið?
Hvat er tað sum far eitt menniskja at hugsa, tá dagurin er av og við øllum sínum kenslum: hvat gjørdi eg galið ídag, hvussu kann eg gera tað betri ímórgin?
Sjálvandi kunnu vit samambera ein menniskjaheila við eina superdygda teldu, men spurningurin hjá mær er: hvør ert tú og hvør eri eg?
Hevjar hetta seg ikki eitt sindur út um tær rammur sum nátturliga vísindin sigur seg virka undir?
Sunday, August 21, 2011
Militant Ateisma í Spanien
Eftirfylgjandi royndi ein maður, sum tó var roknaður at verða óður í høvdinum, at festa í ávíst inn í Sagrada Familia Basilica í Barsilona (dugi ikki at siga um hesi bæði er samanhangandi).
Pávin og Katolikkar øtast við núverandi ógvusligu og militantu gongdina, sum ateisman íløtuni førir seg fram í Spania. Sertakliga verður dentur lagdur á, hvussu ungir katolikkar standa fyri skotum dagliga, so hesir kunnu kenna seg við undirluta, hjálparleysir og kúgaðir.
Eg ætli mær ikki bólka allar ateistar soleiðis, meiri enn ein kann bólka allar muslimar sum terroristar, ella øll kristin sum jødahatarar. Talan er ivaleyst um marxist-ateistar ella ný-ateistar og tilhengarir hvørs sinnið er blivi eitra av tí miljøði sum Dawkins og aðrar víðgongdir fundies hava sett í gongd. Eitt miljøð sum er so ótollynt at tað fær gásarhold um tað sær ein kross og øtist við at kristin børn og ung sleppa at dýrka sína trúgv, í teirra egnu, privatu kristnu heimum.
Thursday, August 18, 2011
Mytan um Rusk DNA (Junk DNA)
Nútíðar mytan at størsta nøgdin av okkara DNA er rusk (ella junk DNA), verður av mongu viðhaldsfólkum Darwins, rokna sum grundgeving ímóti ID (Intelligent Design) og heldur grundgeving fyri eini tilvildarligari nátturulistiskari mekanismu. Hetta hava vísindafólk og forsprákarir fyri 'The Discovery Institute' roynt at víst aftur.
Heimasíða:
http://www.mythofjunkdna.com/
Review og kjak:
Hetta er frá mars mánaða í ár, veit ikki um Discovery Institute, síðani hevur fingi nakað mótspæl um hetta.
Tuesday, August 16, 2011
Ræðuleikar í Bíbliuni: Er Kristindómurin vandamikil?
Men so beit á.
At eg vildi lýsa støðuna hjá ein felagstrúgvandi, sum skal til at avrættast sambart meiriluta religiónini í landinum, fekk onkur føroyingur ilt av. Viðkomandi vildi vísa á, at ísraelar eisini drupu trúðarskiftingar sambart ísraelsku lógini fyri 3500 árum síðani.
Hallo spurgdi eg (bilsin), skulu vit so bara lata Youcef blíva hongdan ella brendan á bálið, enntá í okkara samtíð? Hvat í allari tí víð verð, hevur tað við sakina at gera, at ísraelar drupu trúðarskiftingar fyri 3400-2000 árum síðani?
Thursday, August 11, 2011
Charlie, føddur í 23 viku: spurningur verður settur við fosturtøkulógina
"A five-year-old boy who was born as one of Britain’s most premature twins is “living proof” that the abortion limit needs to be lowered, the child’s mother says.
Tuesday, August 9, 2011
Sharia innrás í Bretlandi: Sekularistar nokta muslimskum skúlabørnum mat og drekka undir hitabylgju (sjúkligt ella bara mótsigandi?)
Meðan Sharia far fastari tak á Evropa samfelagnum, hevur ein enskur skúli enntá samtykt í at nokta muslimskum børnum mat og drekka undir muslimsku fastandi Ramadan høgtíðina, og tað enntá í eini hitabylgju (Ramadan er høgtíðin tá muslimar eru í føstu, endamál skúlans var at tryggja, at muslimsk børn hildu føstuna):


text:
ALS avlop upp á 94 milliónir krónur
2016 royndist væl hjá Arbeiðsloysisskipanini (ALS). Arbeiðsloysið var tað lægsta í átta ár, og fólk steðgaðu væl styttri í skip
Tvøroyar kommuna: Hall vent til stórt avlop
Tað var hugaligt hjá Tvøroyrar Býráð at samtykkja roknskapin fyri 2016 á býráðsfundi 18. mai. Kommunan hevði roknað við einum
Hoyvíkssáttmálin skal aftur á breddan
Mikudagin í farnu viku hittust Poul Michelsen, landsstýrismaður í uttanríkis- og vinnumálum, og Høgni Hoydal, landsstýrismaður
Pól Sundskarð við til at menna farnetið hjá Føroya Tele uppi í fjøllunum
Føroya Tele og Pól Sundskarð far anú undir samstarv at menna farnetið í fjøllunum


text:
Havnar Svimjifelag hevur gjørt sáttmála við 32 ára gamla ukrainan Oleksii Ilchenko, sum í løtuni er búsitandi í Texas í USA. Nýggi høvuðsvenjarin hevur m.a. "Master í Sports Management, Administration and Coaching" frá Henderson State University í Arkansas frá 2017, upplýsir svimjifelagið í skrivi sent miðlunum.Oleksii er uppvaksin í Ukraina, har hann var elitusvimjari og fleirfaldur junior- og seniormeistari. Svimjingin varð eisini hansara atgongumerki til útbúgving í USA, hagar hann flutti við fullum scholarship í 2008. Hann er giftur russisku Irinu, og saman eiga tey tvey ára gomlu Annu og eitt ára gamla Artemii.
Oleksii var partur av ukrainska landsliðsvenjaratoyminum frá 2012-2015, har hann, umframt at vera Commercial Director, serliga tók sær av tí teknisku venjingini. Í hesum tíðarskeiði vunnu ukrainar sjey heims- og Evropameistaraheitir, ellivu junior Evropameistaraheitir umframt onnur altjóða heiðursmerkir. Oleksii hevur í hesum sambandi eisini verið við til at vant olympiskar svimjarar. Av hesum er kanska serliga vert at nevna russiska ryggsvimjaran og tvífalda bronsuvinnaran Arkadiy Vyatchanin. Umframt hetta hevur Oleksii eisini royndir við at skipa ítróttarfeløg. Síðan 2015 hevur Oleksii verið "Assistant Swim Coach/Recruiting Coordinator" á Henderson State University.
Oleksii, ið umframt ukrainskt, russiskt, pólskt og týskt, eisini tosar flótandi enskt, sigur: "I am genuinely excited to become a new Head Swim Coach of the Torshavn Swim Club, and I honestly believe that I can contribute exceptional experience, excellent knowledge, and fresh breath into its development.
Familjan flytir við honum til Føroya, og hetta verður í løtuni fyriskipað. Nýggi høvuðsvenjarin byrjar í starvinum skjótast gjørligt.


text:
Byrjað verður við kyndlagongu klokkan 23. Gingið verður frá kirkjuni niðan í ítróttarhøllina. Síðani verður bálið tendrað og á miðnátt verður fýrverk skotið av. Eftir hetta verður farið innar í høllina til suppu, felagssang, røðu, dans við Skálkum og Beinir Rasmussen kemur at luttaka.
30.12.2015
Nýggjárshaldið á Skála
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Kortini ber til at staðfesta, at børnini í Suðuroy hava tikið væl ímóti Margretu drotning. So kann mann kanska hugsa, at børnini ikki øll sjálvi hava valgt at fara, men tað er nú stuttligt at síggja tey smæstu við fløggum sínum.
- Altso, er hatta ein ordilig drotning, hoyrdi eg eina smágentu spyrja á kaiini á Tvøroyri.
Ein onnur gentu spurdi, hvar kongurin var, og tað er kanska ein spurningur, sum fleiri vaksin seta sær. Heinrikkur prinsur er ikki við, og tá pressan slapp at seta drotningini nakrar spurningar á kaiini á Tvøroyri í sambandi við at hon vitjaði umborð á Thorshavn, svaraði hon, tá hon bleiv spurd um hvar prinsurin var, at tað var ein løgin kensla at ganga í land, uttan prinsin undir sínari lið, men her er deiligt at vera. Meira segði hon ikki um tað málið.
'


text:
Eitt stað, sum er tiltikið fyri at spøkja, er á Norðoya Fornminnissavni í Klaksvík. Jógvan Ósá, sum er fastur avloysari á Fornminnissavninum, veit nógvar søgur at fortelja um merkisverdar hendingar á savninum.
- Eg veit ikki, hvat tað er, men vit hava so ein her, sum spælir hund við okkum. Hann krógvar ting, sum so koma afturíaftur onkra heilt aðrastaðni.
- Seint ein leygardag, tá eg var í holt við at stongja, kemur ein svensk dama og sigur, at hon hevur gloymt sítt brilluhylki eftir her hjá okkum. Hon sigur, at hon hevur havt tað frammi á vesinum, beint áðrenn hon fór út frá okkum. Vit fóru at leita, men har var einki at finna. Dagin eftir komi eg út aftur til arbeiðis, og tá eg so fari á vesi, hvat liggur tá mitt á gólvinum? Brilluhylkið! Vit hava síðani lagt tað fram her í Savninum, fyri at vísa tað fram, men so eina ferð hvarv tað. Og tað er ikki komið afturíaftur.
Les fleiri spøkilsissøgur í Dimmalætting hetta vikuskiftið


text:
Sangleikabreytin
Sangleikabreytin ynskir at geva næmingunum eitt stuttligt, spennandi, læruríkt og ikki minst ógloymandi upplivilsi. Eitt virðiligt og øðrvísi punktum fyri eitt 10 ára skeið í fólkaskúlanum.
Ynskir tú eitt tílíkt upplivilsi, ja, so er Sangleikabreytin avgjørt fyri teg!
Øll eru vælkomin á sangleikabreytinia – tað er ikki nakað krav, at tú dugir at syngja, spæla og dansa. Tað spennandi við breytini er, at kanska finnur tú út av, at tú eigur eitt talent, sum tú als ikki var greið/greiður yvir.
- Høvuðsendamál okkara er at skapa ein stóran og góðan sangleik við øllum tí, ið hartil hoyrir: Sang, dans, sjónleik og tónleik. Eisini er tørvur á ljóð/ljóstøkningum.
- Við at velja hesa breytina, fært tú øðrvísi avbjóðingar í mun til vanliga skúladagin. Ivaleyst fert tú at fara um mørk, tú ikki hevur verið fyrr J Vit arbeiða við rødd og kroppi. Dansa. Syngja. Læra at taka ábyrgd einsæris og í bólki. Fáa eitt fantastiskt samanhald.
- Undirvísingin fevnir um 6 tímar hvørja viku – umframt nógva og intensa venjing vikurnar undan framførslunum.
- Framførslurnar eru umleið 15-18 í tali. Millum 1.800-2.300 vitjandi til sýningarnar á hvørjum ári.
Skúlastaður: Fuglafjarðar skúli


text:
Stórsteypadystur hjá kvinnunum millum Kyndil og Neistan
mikudagin 6. septembur kl 18
Mikudagin kl 18.00 er stórsteypadystur millum kvinnurnar hjá Kyndil og Neistanum í Hoyvikshøllini.
Spennandi verður at síggja hvussu styrkin er millum hesi lið, sum í fjør møttust í øllum finalunum, og har Kyndil megnaði at vinna greipuna.
Tað er Lions ið skipar fyri steypadystinum, og fara inntøkurnar til Heilafelagið.
Samstundis sum kvinnurnar spæla í Hoyvíkshøllini, spælir besta manslið okkara venjingardyst móti Team Klaksvík. Hesin dystur er í Gundadalshøllini, og byrjar hann kl 18.30.Aftur


text:
EM í svimjing: Persónlig met og finalupláss
Í dag er síðsti kappingardagurin í EM kappingini í Berlin, og tað eydanaðist Ragnvaldi Jensen í morgun at svimja seg í finaluna í 100 m bringusvimjing. Ragnvaldur kom á mál víð tíðini 1.15,84 og tað er eisini eitt persónligt met hjá Ragnvaldi. Finalan verður í kvøld kl 17.30 føroyska tíð, og til ber at fylgja við á heimasíðuni.
http://www.ecswimming2011.com/
Krista Mørkøre hevur eisini staðið seg væl, í 50 m frísvimjing kom hon á mál við tíðini 34,64, sum er er eitt persónligt met hjá 12 ára gomlu Kristu.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Eg sá i Degi og Viku, at samgongulimur eftir samgongulim boðaði frá, at tey vildu hava eina uppboðssølu av sild og makreli, og samstundis gramdu seg um, at tey máttu atkvøða ímóti eini uppboðssølu, og hvussu illa hetta gagnaðist.
Eftir stóð, at tað bert er Fólkaflokkurin, ið er ímóti eini uppboðssølu av fiskiloyvum. Men eisini at eingin uppboðssøla kemur, tí tað hevur størri týdning at halda samgonguni saman, enn at brúka vit og skil og atkvøða eftir sannføring um, hvat er best fyri Føroya Land.
Tað ljóðar kanska ikki so álvarsligt, at Fólkaflokkurin fær sín vilja her, men tað er tað. Tí her er talan um ótrúliga stórar inntøkur, ið landskassin ikki fær. Inntøkur, ið kundu goldið fyri eitt nú eitt Fountain House, virðilig viðurskifti til okkara elstu, at Mentanargrunnurin aftur vaks, umframt nógv annað.
Ella við øðrum orðum, ein atkvøða ímóti einari uppboðssølu er ein atkvøða fyri niðurlagan av vælferðartænastum.
Sum skiltist á Degi og Viku, so er tað Løgmaður, ið er primus motor, fyri at fáa samgongulimirnar at halda samgongustevið og atkvøða móti egnari sannføring. Hann royndi at forklára, at hetta snúði seg um Fólkaræði.
Íessus, íessus hetta hevur einki við Fólkaræðið at gera, hetta er minniluta diktatur.
Á sama hátt, sum vit neyvan fáa lógina um skrásett parlag í gjørgnum, hóast ein stórur meirilutið av føroyingum er fyri henni, tí einstaklingar blokera henni. Her verður tað Miðflokkurin, ið fær æruna av at vera minniluta diktatorar.
Eg havi hug at spyrja, hvat tað veruliga er, ið hendan samgongan ger, ið er so týdningarmikið, at man skal avreiða so nógv til Fólkaflokkin?


text:
Reglugerð
Tá barnið kemur/fer:
Minnist altíð til at boða einum av starvsfólkunum frá, at tit eru komin/farin.
Hetta er neyðugt so at øll kunnu kenna seg trygg, bæði børn, starvsfólk og foreldur.
Umráðandi er eisini, at tit siga okkum, hvussu barnið er fyri tá tit koma um morgunin, um tað hevur sovið væl, etið o.s.fr. Hevur barnið ikki etið, kunnu tit hava morgunmat við, sum barnið kann eta tá tað kemur. Men barnið eigur at hava etið áðrenn tað kemur á stovnin.
Av tí at vit hava ábyrgdina av barninum ímeðan tað er á stovninum, verður barnið ikki latið heim við einum sjónliga ávirkaðum persóni.
Fyri at barnið skal kenna seg trygt hjá okkum, er tað av týdningi, at tey síggja tykkum fara og sleppa at veittra farvæl. Grætur barnið, troysta vit tað. Tit eru altíð vælkomin at ringja, fyri at vita, hvussu støðan er.
Gott er, at tit geva tykkum stundir, tá tit koma eftir barninum.
Til tess at skilja barnið til fulnar, er tað umráðandi, at fáa at vita um broyttar umstøður í familjuni t.d. sjúku ella annað, sum kann hava ávirkan á dagligdagin hjá barninum.
Í frítíðarstovuni skulu foreldrini geva skrivligt loyvi um barnið skal ganga heim einsamalt. Um tað skal heim við øðrum barni, skal starvsfólkið hava boð um hetta heimanífrá.
Tagnarskylda.:
Við starvssetan skriva øll starvsfólkini undir treytaleysa tagnarskyldu.
Ráðleggingardagar :
Starvsfólkini á stovninum hava rætt til 2 ráðleggingardagar um árið til tilrættislegging, skeiðsvirksemi ella annað í samband við arbeiðið. Hesar dagar taka vit ikki ímóti børnum. Dagarnir verða kunngjørdir frammanundan.
Stovnurin er stongdur hesar dagar:
Ólavsøkuaftan og grundlógardagin frá kl. 12.
Harumframt eru hesir dagar serstakir frídagar:
Flaggdagur og ólavsøkudagur
Millum jól og nýggjár er stongt.
Summarfrí:
Barnið skal hava frí minst 4 vikur um árið, harav 3 vikur eru samanhangandi um summarið. Stovnurin er stongdur 3 vikur um summari.
Um barnið gevst:
Um barnið skal gevast á stovninum, skal leiðarin fáa boð um hetta í minsta lagið ein mánað áðrenn barnið gevst og hetta skal verða skriftligt til 1. ella 15. í einum mánaða.
Frávera:
Tá ið barnið er sjúkt, ella hevur frí, skulu tit siga okkum frá áðrenn kl. 9.30.
Vit taka ikki ímóti sjúkum børnum. Um tey gerast sjúk meðan tey eru á stovninum, seta vit okkum í samband við tykkum.
Hevur barnið onkra barnasjúku, eigur starvsfólki at fáa boð um hetta. Somuleiðis um barnið hevur okkurt smittandi s.s. eygnabruna, skal barnið ikki koma á stovnin, áðrenn tað er sett í viðgerð.
Aftaná sjúku vænta vit at børnini eru so frísk, at tey kunnu luttaka í øllum, sum fyriferst bæði úti og inni.
VIT ÁTAKA OKKUM IKKI AT GEVA HEILIVÁG Á STOVNINUM, UTTAN SO AT TAÐ ER EIN VARANDI SJÚKA.
Kostur:
Øll eiga at hava matpakka við.
Matpakkan eta vit umleið kl. 11.30.
Stovnurin bjóðar millummáltíðir kl. 9.30 og umleið kl. 14.30.
Klæðir:
Klæðið barnið eftir veðrinum. Barnið skal hava regnklæðir, gummistivlar og heit klæðir við hvønn dag.
Skiftiklæðir frá innast til uttast skulu liggja í rúminum hjá barninum.
Barnið skal hava inniskógvar.
Foreldrini eiga at halda skil á rúminum.
Minnist til navn í klæðini.
(Blæðubørn skulu sjálvi hava blæður við)
Góðgæti/Leikur:
Barnið eigur ikki at hava góðgæti við.
Barnið kann hava leikur við heimanífrá, men stovnurin tekur ikki ábyrgdina av tí.
Føðingardagar:
Tá barnið hevur føðingardag, eru tit vælkomin at hava okkurt við, so halda vit føðingardagin á stovuni. Eisini ber til at bjóða børnunum heim í føðingardag í stovnstíðini. Her skal tó viðmerkjast, at tá skulu øll børnini á stovuni bjóðast.
Føðingardagskort skulu ikki deilast út á stovninum uttan so at øll børnini á stovuni verða boðin/fáa kort.
Afturvendandi tiltøk:
Foreldrakaffi er annan hvønn mánaða.
Jólahaldið verður ein gerandisdag fyrst í desembur.
Føstulávintsmánadag koma børnini grýluklødd. Vit sláa tunnu og hugna okkum. Børn, sum eru ½ tíð, eru vælkomin við til hesi bæði tiltøk, jólahald og føstulávintshald.
Garðdagur. Ein fríggjadag um árið, verður skipað fyri einum garðdegi har foreldur, børn og starvsfólk arbeiða við at hugna um garðin.
Ommu og abbadagur. Ein dag um árið, bjóða vit ommum og abbum til eina hugnaløtu.
Lega. Hvørt ár verður skipað fyri summarlegu fyri teimum børnunum, sum fara í skúla.
Foreldraviðtalur eru eina ferð um árið, annars eftir tørvið. Tit eru altíð vælkomin at biðja um eina viðtalu, um tit hava nakað uppá hjarta.
Felags foreldrafundur er um heystið. Foreldrafundurin, sum foreldraráði skipar fyri, er fyri allan stovnin. Um tit kundu hugsa tykkum okkurt ávíst evni viðgjørt, eru tit altíð vælkomin at koma við uppskotum.
Samstarv:
Tað er av týdningi, at allir partar leggja seg eftir at fáa í lag eitt gott samstarv sínámillum. Um tit ikki eru trygg við stovnin, kemur barnið ikki at trívast her. Tí er umráðandi, at báðir partar tosa opið og beinleiðis við hvønn annan, eisini um onkur ónøgd er.
Tað kemur fyri, at barninum tørvar eyka stimbran innan ymisk øki. Um vit ella tit gerast varug við eitthvørt, er umráðandi at vit tosa opið saman um hetta, fyri at tørvurin hjá barninum verður nøktaður og barnið fær teir bestu menningarmøguleikar. Vit hava ein fastan stuðulspedagog, sum arbeiðir á stovninum og hevur sína egnu serstovu.
Stovnurin hevur í samráð við foreldrini møguleika at leita sær hjálp frá Sernám.


text:
- Tíðindi, mentan og ítróttur
Russland er vorðið størsti keyparin hjá Føroyum
Russland er nú størsti keyparin av fiski úr Føroyum.
Fyrra hálvár keypti Russland úr Føroyum fyri 1,1 milliard krónur.
Helvtin er laksur og síðani koma makrelur og sild.
Tað eru 27 prosent av øllum útflutninginum hjá Føroyum.
Útflutningurin til Russlands er 332 mió. kr. størri fyrra hálvárið í ár enn í fyrra hálvári í fjør.
Boykotta ikki
Føroyar eru ikki millum londini vestanfyri, sum lýstu handilsbann móti Russlandi fyri politikkin hjá landinum í Ukreina.
Eitt langt lop er niður til Bretlands og USA, hagar Føroyar útfluttu fyri 440 mió. kr. til hvørt landið, sigur Hagstovan.
Kina er nú á sætta plássi. Kina keypti fyri 260 mió. kr. úr Føroyum fyrra hálvárið.
Turkaland, sum vit júst hava fingið fríhandilssáttmála við, er ikki millum tey 25 londini, sum keypa mest úr Føroyum.
Stórar broytingar
Eftir aldaskiftið eru stórar broytingar hendar í føroyska útflutninginum.
Nógv tann størsta broytingin er øgiligi vøksturin til Russlands, men eisini til USA og Kina.
Útflutningurin til Týsklands og Niðurlond er eisini vaksin nógv.
Útflutningurin til londini, sum lógu ovast um aldaskiftið, tey vóru Danmark, Bretland, Italia, Spania og Frakland, er minkaður nakað, men er kortini enn í tí ovasta endanum.
Sí eisini


text:
29. desember 2017Nr. 180
Kunngerð um avhending av kvotum í 2018
Við heimild í § 42, stk. 3 og 5 og § 81, stk. 2 í løgtingslóg nr. 161 frá 18. desember 2017 um fyrisiting av sjófeingi verður ásett:
Virkisøki
§ 1. Kunngerðin fevnir um avhending av egnari árskvotu fyri eitt ár í senn, roknað fyri hvørt fiskaslag sær.
Treytir og mannagongd
§ 2. Upp í 20% av egnari árskvotu, roknað fyri hvørt fiskaslag sær, kunnu avhendast fyri eitt ár í senn til persón ella felag ella eigara av fiskifari, sum lýkur treytirnar í §§ 5, 6, 7 og 9 í løgtingslógini. Móttakarin yvirtekur tað avhenda við teimum rættindum og skyldum, sum fylgja av egnu árskvotuni.
Stk. 2. Avmarkingin upp í 20% í stk. 1 er ikki galdandi, er talan um flytingar millum fiskifør hjá sama rættindahavara.
Stk. 3. Hóast ásetingina í stk. 1 kunnu í 2018 upp til 100% av egnari árskvotu av kongafiski í Irmingerhavinum, egnari árskvotu av svartkalva í Eysturgrønlandi og egnari árskvotu av lodnu avhendast fyri eitt ár í senn til persón ella felag ella eigara av fiskifari, sum lýkur treytirnar í §§ 5, 6, 7 og 9 í løgtingslógini. Móttakari yvirtekur tað avhenda við teimum rættindum og skyldum, sum fylgja av egnu árskvotuni.
§ 3. Tann, ið avhendar egna árskvotu, skal lata fiskiveiðieftirlitinum skrivliga fráboðan, sum er váttað av tí, ið avhendar og tí, ið móttekur.
Stk. 2. Í fráboðanini skal vera upplýst, hvørji rættindi verða avhendað, hvør ið avhendar, hvør ið móttekur, og hvør prísurin er.
Stk. 3. Áðrenn avhending av egnari árskvotu kann fara fram, skal fiskiveiðieftirlitið eftirkannað treytirnar fyri avhendingini og góðkenna avhendingina.
§ 4. Tá avhendingin er góðkend, skal fiskiveiðieftirlitið alment boða frá hesum á heimasíðuni, www.vorn.fo, við upplýsingum um, hvørji rættindi eru avhendað, hvør ið hevur avhendað, hvør ið hevur móttikið og um prís.
Revsing
§ 5. Er ikki harðari revsing ásett eftir aðrari lóg, verður tann revsaður við sekt, sum letur inn skeivar ella á annan hátt villleiðandi upplýsingar eftir § 3, stk. 2.
Stk. 2. Feløg og aðrir løgfrøðiligir persónar verða revsað sambært reglunum í kapitli 5 í revsilógini.
Gildiskoma
§ 6. Henda kunngerð kemur í gildi 1. januar 2018 og fer úr gildi 31. desember 2018.
Fiskimálaráðið, 29. desember 2017
Høgni Hoydal (sign.)
landsstýrismaður
/ Rógvi Reinert (sign.)


text:
Finskur loðsbátur koppaði - tveir mans lótu lív
Tað er framvegis ikki greitt, hvat orsøkin var til, at ein loðsbátur koppaði út fyri Emsalö í Finnlandi, har báðir menninir umborð lótu lív. Báturin koppaðu um fimm-tíðina seinnapartin lokala tíð fríggjadagin sunnanfyri Borgå vitan. Seinni um kvøldið sakk báturin, tá Sjóverjan royndi at venda honum.
Tveir meðarbeiðarar hjá Finnpilot vóru umborð. Teir vóru farnir úr loðsstøðini í Emsalö og vóru á veg út eftir loðsinum, sum var umborð á handilsskipinum Sten Nordic, tá báturin av ókendum orsøkum holvdist. Kavarar funnu teir báðar deyðu menninar inni í bátinum.
Bjargingarátakið vardi í meira enn átta tímar. Fólk frá Gränsbevakningsväsendet, Helsingfors räddningsverk, Finnpilot og Borgå Sjöräddare umframt starvsfólk frá Mellersta Nylands Räddningsverk luttóku í bjargingararbeiðnum.
Bjargingararbeiðið endaði ummidnáttarleitið. Løgreglan og skaðakanningardepilin hava yvirtikið kanningarnar. Orsøkin til vanlukkuna er framvegis ógreið. Ætlandi verður farið undir eina roynd at fáa bátin upp aftur í hesi vikuni.
Kelda: svenska.yle.fi/maritimedanmark.dk


text:
Fyri tveimum vikum síðani fingu miðlarnir tíðindaskriv frá Vágs Kommunu, at sjøtil nú verður settur á at byggja Marghøll Vági. Hetta hendi samstundis, sum handverkarar eru í ferð við at leggja seinastu hond á Páls Høll, sum loksins skal standa liðug, eftir at hon varð tikin í nýtslu í 2015.
Tá var svimjihøllin als ikki liðug, men Dennis Holm var glaður.
- Undir vanligum umstøðum átti langhylurin í Vági at kosta umleið 80-85 milliónir krónur. Men Páls Høll kostaði einans 20 milliónir krónur, segði ein væl nøgdur Dennis Holm, borgarstjóri í Vági.
Men heilt so væl spældi klaverið ikki, tá avtornaði. Sambært Dennis Holm kostar høllin í dag 23 milliónir krónur og Vágs Kommuna hevur higartil spýtt einar 8 milliónir krónur í høllina, sum Grunnurin Páls Høll eigur – og stuðulsupphæddirnar eru alsamt hækkaðar, samstundis sum høllin hevur fylt nógv á býráðsfundunum í Vági, síðani hon varð sett á skrá, til dagin í dag.
- Um ein kommuna fær í boði at byggja ein langhyl fyri 10.000 krónur fermeturin, ivist eg ikki í at hon hevði tikið av, tí vanliga kostar tílíkt 40.000 krónur fermeturin. Og nú verður seinasta hond løgd á Páls Høll, sigur Dennis Holm, borgarstjóri í Vági.
Og longu nú fer Vágur undir næsta stig, sum er at byggja eina marghøll. Spurningurin er, um kommunan ikki er um at leypa framav.
- Vit mugu tryggja okkum momentum, og tað er altíð ein avbjóðing at arbeiða fram í tíðina. Men vit kunnu ikki bara sita hendur í favn og bíða, tí einki kemur av sær sjálvum. Vit mugu byggja karmarnar, sum onnur kunnu fylla út, sigur borgarstjórin.
Hann sigur, at kommunan má ásanna, at virksemið í býnum ikki er tað, tað einaferð var – men vinnuligt virksemi fær kommunan ikki gjørt nakað stórvegis við. Hinvegin kann kommunan skapa karmar av øðrvísi slag á skúla- og upplivingarøkinum.
Ein ítróttarháskúli er settur á stovn, sum bjóðar hálvárs- og heilársskeið. Tað var eitt sindur trupult at fáa gongd á, men byrjanin var so mikið góð, at tað nú er stórur áhugi at byrja á skúlanum. Smáttur eru bygdar at hýsa næmingunum, sum eisini brúka náttúruna nógv.
Langhylurin er eisini har, ítróttarhøllin er har og um ikki so langa tíð eisini ein marghøll, so virksemið kann flyta innandura, tá veðrið ikki er av tí besta.
Sambært Dennis Holm, skapar hetta arbeiðspláss í kommununi, sum tað ikki eru ov nógv av frammanundan. Millum annað eru millum seks og sjey fólk knýtt at Páls Høll og eini fimm fólk til ítróttarháskúlan.
Men tað kostar, og hóast tað kanska ikki eru tær ovurstóru upphæddirnar, so telja tær nógv í Vágs Kommunu – og dømið við Páls Høll vísir, at onkuntíð kostar tað nakað meira enn ætlað.
Hetta er ein av fleiri greinum um ætlanirnar hjá Vágs kommunu, sum standa at lesa í nýggjastu Dimmalætting


text:
Tlf. 35 88 88
28. november 2013
Frá 20-200 nov var Amerikanski sendiharrin J. Rufus Gifford á vitjan í Føroyum. Undanfarni sendiharrin í Danmark Laurie Fulton, gjørdi nógv av at halda sambandið viðlíka við Føroyar, og henda leistin vóna vit at nýggji sendiharrin fylgjur upp.
Vitja var ymiskar fyritøkur so sum Føroya Tele, Hiddenfjord, iNova og Løgmann. Sendiharrin var bergtikin av okkara flottu náttúru, og var sera fegin um túrin.
Vit á Bilrøkt eru stolt av at verða umbiðin, at koyra sendiharran runt okkara vakru oyggjar. À ferðini vóru 6 fólk, og í tí sambandið nýttu vit snøgga luksus bussin hjá okkum.
« Aftur


text:
Míl
Ein míl er eitt longdarmát, sum er rættiliga ymiskt úr einum landi í annað, og sama landið kann hava ymiskar míl. Orðið míl kemur umvegist plattýskt úr latíni 'milia (passuum)', sum merkir túsund (fet).
Tann gamla danska mílin var formliga avtikin sum eind í Danmark (og Føroyum) í 1907, tá metrisk eindarmát vórðu sett í gildi.
Ymsar míl[rætta | rætta wikitekst]
Nógv brúktar[rætta | rætta wikitekst]
Hesar mílir verða enn nógv brúktar. Sjómíl (fjórðingur) verður nýtt á sjónum og í flogferðslu um allan heimin. Ensk míl verur nýtt í enskttalandi heiminum. Munurin millum enska og amerikanska míl er so lítil, at hann vanliga ikki ger nakran mun. Ensk míl verur eisini nevnd international mile ella bara mile (úttalað meil).
Eftir at meturskipanin varð sett í gildi í Noregi og Svøríki, viðtóku londini bæði í 1889, at ein míl hereftir skuldi vera 10 000 metrar. Tann mílin verður framvegis brúkt í hesum báðum londunum, men so gott sum onga aðra staðni.
Gamlar[rætta | rætta wikitekst]
Hesar eindirnar verða vanliga ikki brúktar longur og hava mest søguligan týdning.


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Tag Archives: Róland Toftum
Róland 1:03.43 og nýtt føroyskt juniormet í 100 bringu
Róland Toftum úr Suðuroyar Svimjifelag setti í dag stórt nýtt føroyskt juniormet í 100 metra bringusvimjing á stuttgeil, tá ið hann á HS-stevnuni í Gundadali svam teinin uppá 1:03.43. Hann átti sjálvur føroyska juniormetið á 1:04.10, frá JM/MU í apríl … Continue reading
Róland 29.00 og nýtt føroyskt juniormet í 50 bringu
Róland Toftum úr Suðuroyar Svimjifelag setti í morgun nýtt føroyskt juniormet í 50 metra bringusvimjing á stuttgeil, tá ið hann á HS-stevnuni í Gundadali svam teinin uppá 29.00 sekund. Róland átti sjálvur føroyska juniormetið á 29.07 sekund, frá JM/MU í … Continue reading


text:
Lætt at sita á síðulinjuni uttan ábyrgd
Tað er møguliga eindømi, at landsins størsta kommuna fær 72 miljónir í meirinnt...
ES bjargar Grikkalandi við risastórum láni
Grikkaland hevur gingið undir krøvini frá Evropa eftir maratonfundin, sum var h...
ES bjargar Grikkalandi við risastórum láni
Grikkaland hevur gingið undir krøvini frá Evropa eftir maratonfundin, sum var h...
Útselt: Bilettirnar til Kris Kristofferson skræddar vekk
Tað var sum tá atgongumerkir til stórar fótbóltslandsdystir verða lýst til søla...


text:
Arbeiðsmarknaðurin er undirvísingartilfar, sum er framleitt í samráði við Nám, Føroya Arbeiðsgevarafelag og fakfeløgini. Tilfarið er ætlað undirvísingini í samfelagsfrøði í miðnámi.
Eg havi lagt stóran dent á at skriva tilfarið soleiðis, at tað er lætt at skilja. Av somu orsøk kunnu, ið hvussu so er, summir partar eisini verða brúktir í hádeild fólkaskúlans.
Gingið verður ígjøgnum ymiskar fyriskipanir á arbeiðsmarknaðinum, og vit viðgera hvønn týdning hesar hava fyri okkara samfelag. Nógvir tættir eru í samlaðu myndini, og tí hevur tað verið ein avbjóðing at velja ímillum, hvat skuldi við, og hvat ikki skuldi við. Pláss er tíverri ikki fyri øllum, og helst verður ongantíð full semja um, hvat hevur størst, og hvat hevur minst týdning.
Meðan hetta tilfarið er skrivað, hevur verið arbeitt við eini nýggjari pensjónsskipan, sum uttan iva verður ein viðkomandi partur av arbeiðsmarknaðinum, men tað arbeiðið var ikki komið á mál, og tí er tað ikki tikið við.
Eg havi roynt at avmarka tann søguliga partin, tí endamálið hevur ikki verið at skriva eina søgubók. Tó slepst ikki undan, at nakrar søguligar hendingar, sum hava havt týdning fyri, hvussu arbeiðsmarknaðurin er skipaður, máttu takast við.
Endamálið við hesum tilfarinum er at skapa áhuga fyri evninum og geva innlit í arbeiðsmarknaðin, sum er so viðkomandi hjá okkum øllum.
Umframt at hava hugt í nógv skrivligt tilfar, havi eg gjørt samrøður við fólk, ið hava viðkomandi vitan um arbeiðsmarknaðin. Hesi eru: Georg F. Hansen, formaður í Føroya Arbeiðarafelag, Bergur Poulsen, formaður í Føroya Arbeiðsgevarafelag til á vári 2017, Hans Joensen, formaður í Havnar Arbeiðarafelag, Kristoffur Laksá, stjórnmálafrøðingur og nevndarlimur og samráðingarleiðari hjá Føroya Arbeiðsgevarafelag, Magni á Deild Olsen, stjóri í ALS, Terje Sigurðsson, semingsmaður og Hanna Vang, gerðarrættarformaður. Teimum takki eg hjartaliga. Eisini vil eg takka Sonju Jógvansdóttir, úr Samtaki, og Esther Dahl úr Føroya Arbeiðsgevarafelag, sum hava hjálpt til við at finna ymiskt viðkomandi tilfar um arbeiðsmarknaðin.
Somuleiðis takki eg Námi fyri samstarv og vegleiðing.
Vit lesa fyri at læra, og vit lesa eisini, tí tað er undirhaldandi at lesa. Eg vóni, at henda sBókin megnar at sameina hesi bæði endamálini, soleiðis at tað fyri næmingarnar verður stuttligt at læra.
Helgi Abrahamsen


text:
U18 dreingir sannførandi sigur
U18 dreingir: HB - EB/Streymur/Skála 8-4 (3-2)
Okkara U18 dreingir hava havt eina blandaða byrjan uppá kappingina í ár. Eitt av hvørjum er tað blivið til higartil. Mánakvøldið bragdaði tað tó í stóran stíl, tá samanlagdað liðið EB/Streymur/Skála kom á vitjan.
Hóast vit høvdu stýr á tí, vóru tað gestirnir sum komu framum. Jóhannes Hansen skoraði tvær innanfyri ein minutt til 0-2.
Vit minkaðu tó skjótt um munin, og tá Jákup L. Thomsen á hálva tímanum javnaði, hevði hann eisini skotið tvey mál.
Vit trumlaðu víðari, og Teit Jacobsen skoraði í 34. og 57. minutti. Á tímaslagnum minkaði Teitur K. Johannesen um munin, men løtu seinni økti Jákup L. Thomsen aftur um støðuna.
Lukas Sólheim skoraði fyri gestirnar, tá tíggju minnuttir vóru eftir, men aftur vóru vit eirindaleysir og øktu aftur um munin.
Fyrst var Aron Clementsen klárur, og síðani setti Jákup L. Thomsen sítt fjórða inn, og tí endaði dysturin 8-4 til okkkara unga U18 dreingjalið.
Flott avrik og hjartaliga til lukku við góða sigrinum.


text:
Sýni & Dýpi 2 er onnur sBókaheild av trimum til lærugreinina føroyskt á miðnámi og er ætlað øðrum árinum á 3 ára A-stigi.
sBókaheildin Sýni & Dýpi 2 er sett saman av ástøðispartinum Sýni 2 og tekstsavninum Dýpi 2. Við leinkjum millum viðkomandi ástøði og tekstir eru ástøðispartur og tekstasavn tvinnað saman og mynda saman sBókaheildina Sýni & Dýpi 2.
Sýni & Dýpi 2 er skrivað og sett saman sambært galdandi námsætlan í føroyskum á A-stigi. Viðkomandi faklig førleikamál standa á fyrstu síðu í hvørjum parti í Sýni 2. Nærum øll faklig førleikamál í námsætlanini fyri føroyskt á A-stigi eru við í Sýni 2. Viðvíkjandi førleikamálinum:
MÁLKUNNLEIKI
Næmingurin dugir:
- at greiða frá og vísa á gjølligt innlit í føroysku málskipanina
verður víst til partin "Málið fyrr og nú" í Sýni 1.
Tilfarið í Sýni 2 er í sjey pørtum:
Tilfarið er sett saman av søgu, ástøði, dømum og næmingauppgávum. Leinki eru eisini til tekstir í Dýpi 2.
Fimm sløg av arbeiðsuppgávum eru:
Hesin parturin hevur uppgávur í ymiskum evnum, sum næmingurin hevur arbeitt við í Sýni & Dýpi 1. Uppgávurnar kunnu verða brúktar sum uppafturtøka og eftirmeting av tí, sum næmingurin hevur lært higartil. Royndin kann eisini geva læraranum ein varhuga av, hvørjum stigi næmingarnir í flokkinum eru á, og gera tað lættari hjá honum at leggja undirvísingina til rættis, so hon passar til ymiskleikan hjá næmingunum. Flestu uppgávurnar eru samvirknar, tað vil siga, at sBókin sjálv kannar og gevur svar.
Hesin parturin snýr seg um støðisførleikan at samskifta: at bera fram hugsanir sínar munnliga (at tala og lýða á) og at lesa og skriva. Parturin viðger, hvussu vit brúka málið. Hvussu nýta vit munnlig amboð, hvussu lesa vit strategiskt, og hvussu byrja vit, tá ið vit skulu skriva ein tekst. Tilfarið fevnir um ástøði, dømi og uppgávur.
Hesin parturin snýr seg um bókmentasøgu og málsøgu frá miðøld til og við tjóðskapartíð. Denturin liggur á føroyskum tilfari, men evropeiskar og norðurlendskar bókmentir verða eisini viðgjørdar. Tilfarið fevnir um søgu, ástøði, dømi og uppgávur um bókmentasøgu og málsøgu.
Hesin parturin lýsir málpolitikk í Evropa og Føroyum søguliga. Eisini eru dømi um førdan málpolitikk, eins og uppgávur eru, har næmingarnir fáa venjing í at taka málpolitiskar avgerðir.
Hesin parturin inniheldur ástøði, dømi og uppgávur í ymsum sløgum av tekstum, sum eru settir saman av skrift, ljóði og myndum. Talan er bæði um skaldskap og um yrkistekstir. Samansettir tekstir verða viðgjørdir, eins og næmingurin fær amboð at viðgera samansettar tekstir sjálvur.
Hesin parturin lýsir avbjóðingarnar sum eru við at týða tekst úr einum máli í annað. Tilfarið fevnir um ástøði, dømi um ymsar týðingar og uppgávur til næmingarnar.
Hesin parturin fevnir um ymiskar verkstovur, sum kunnu haldast, tá næmingarnir arbeiða við skrivligum uppgávum.
Tilfarið í Dýpi 2 er í trimum pørtum:
Tilfarið fevnir um ymisk tekstsløg er skipað samsvarandi somu pørtum í Sýni 2.
Umframt tekstirnar eru orðafrágreiðingar, kunning um høvund og annað viðkomandi og arbeiðsuppgávur til tekstirnar.
Í hesum partinum er leiðbeining í at lesa tekstir og eitt úrval av greiningarfrymlum.
Tekstirnir í hesum partinum eru allir tongdir at arbeiðsuppgávum í partinum "Grund" í Sýni 2.
Tekstirnir í hesum partinum eru skipaðir samsvarandi "Rák og tíðarskeið" í Sýni 2. Nakrir av tekstunum eru tengdir at arbeiðsuppgávum í Sýni 2. Flestu tekstirnir eru á føroyskum máli, men tekstir eru eisini á norðurlendskum málum og á enskum.
Partarnir "Roynd" og "Skrivligar uppgávur" í Sýni 2 standa fyri seg og eru meira ætlaðir til sjálvstøðugt næmingaarbeiði, meðan hinir fimm partarnir eru kjarnin í sBókini Sýni 2. Hesir fimm partarnir eru, sum áður nevnt, settir saman av søgu, ástøði, dømum og uppgávum. Summar av uppgávunum venda sær til einstaka næmingin, men flestu spurningar venda sær til bólkar og fevna um orðaskifti.
Sýni 2 leggur dent á, at næmingurin lesur, hugsar, tosar og skrivar, meðan hann lærir. Mælt verður til, at næmingarnir lesa ástøðið einsæris, meðan undirvísingartíðin verður brúkt at loysa uppgávur saman í flokkinum, umframt at arbeiða við tekstum úr Dýpi 2.
Sýni & Dýpi 2 er rúgvusmikil sBókaheild, og stundir verða ikki at arbeiða við øllum uppgávunum, eins og stundir heldur ikki verða til gjølliga gjøgnumgongd av øllum ástøði, dømum og tekstum. Mælt verður tó frá at leypa heilar partar av Sýni 2 um. Hetta, tí sBókaheildin er skrivað og sett saman sambært førleikamálunum í galdandi námsætlan.
Í ársætlanini verður mælt til at hava tríggjar til fimm undirvísingargongdir um árið í lærugreinini føroyskt. Undivísingargongdirnar kunnu vera ymiskar í vavi, og hóskandi kundi verið at nýtt teir fimm høvuðspartarnar í Sýni 2 sum heiti á undirvísingargongdunum. Til ber sjálvsagt eisini at seta undirvísingargongdirnar øðrvísi saman.
Her eru nøkur uppskot:


text:
Til fyritøkur
Vit bjóða føroyskum fyritøkum at skráseta seg á leinkjan.fo og at leggja út verkætlanir, ið lesandi kunnu arbeiða við sum eina uppgávu í sambandi við teirra útbúgving. Tað, sum fyritøkan ítøkiliga fær burturúr, er , at fyritøkan fyri ein part kann fáa kannað viðurskifti, sum hava týdning fyri fyritøkuna, og harafturat kann fyritøkan fáa samband við lesandi, sum kunnu hugsast at søkja starv hjá fyritøkuni í framtíðini.
Meira yvirskipaða endamálið við leinkjan.fo er at økja um sannlíkindini fyri, at føroysk lesandi velja at búseta seg í Føroyum eftir lokna útbúgving, og at styrkja møguleikarnar hjá privata vinnulívinum í Føroyum at fáa atgongd til bestu arbeiðsmegina. At navn og logo hjá fyritøkuni er á heimasíðuni, er eitt tekin um, at fyritøkan er virkin í sínum CSR-arbeiði til gagns fyri føroyska samfelagið.


text:
CCF 220 A
Einki TSB-nr.
1 Hægstur heilagur andi,
himnakongurin sterki,
so lovliga lív tú meg!
Gud signi os á sjógv og landi,
sannur í vilja og verki,
tú hoyri, eg heiti á teg.
Forða tú mær frá vándans pínu og díki,
hóttur av øllum kvalum frá mær víki,
mær veitst tú tað, Mariu sonurin ríki,
mæla kundi nakað, *so tær* líki.
2 Dagarnar seks teir dýru
drottin mín tá skapti
allan heimin her,
sum mjúkliga Mósis skýrdi
við miklum dygdarkraftum,
og so er greint fyri mær.
Skírdi hann loft og skapti hann allar kinnar,
so vegliga kundi hvør frá øðmm rinna,
síðani tempraði hann tunglið, sól og vindar,
so tíguliga hann alt kundi loysa og binda.
3 Ádóm, faðir vár fyrsti,
frá hann skapti á foldum,
rætt sum hvør maður veit,
hann læt seg tartil lysta,
líkaði teim á foldum
við samri sólargrein.
Nú vil eg beggja teirras navn útinna,
sum hann vildi vára tvingan linna,
Ádómur æt og Eva, hans lystiga kvinna,
valla máttu vænari tvey hjún finnast.
4 Teim var lagt við láni
at liva við alskyns gleði
so trygt í Paradis,
sum veitir á tann væna
so vítt yvir allar kinnar,
og teim var *sælan vís.
Forbeyð hann teim at bíta tað eplið av kjarna,
blessað mundi teim einki annað varna,
tað birtist av tann hægsta sólarstjarna,
hon bar hann í heim og hjálpti Ádóms varna.
5 Dýra drottin Maria,
drottin mín henni sendi
ein av einglum sín,
sagdi hann teim av sonnum,
so fell teim orðum ‘vonnun’:
“Nú roynist halgan tín”.
Tjúgu vikur og tólv at greina,
hartil seks og umframt eina
tað gekk Maria við burðinum reina.
6 Níggju mánar í hægsta,
rætt sum spámenn játtu
os við fagrum frið,
hon bar sína byrði hægstu,
rætt sum Gud sjálvur átti,
av sínum halgum kvið.
Ein æt Balsar, offraði gull við hondum,
annar æt Melkir, vilkus ráð um vándum,
Jaspur hann bar roykilsi á hondum,
eystan komu teir kongar tríggir úr londum.
7 So var honum trongt fyri hendi,
tornakrónan bagdi
. . . . . . . . . . . . . .
holdið skarst frá hendi,
følnaði liturin fagri,
og dundi droyri við.
“Eg varð bardur, sligin og stoyttur móti hørðum gróti,
háðiliga happaður av øllum hótri,
hvat er tað góða, tær gerið mær her ímóti?
sundur stungu teir síðu mína við spjóti.”
8 Nóns var dags í hægsta,
sum skapti himmal og landa,
hann læt sítt lív á kross,
sá rúman rødd hin skæra,
sá ríki gav upp sín anda,
so frægur at hjálpa os.
Flest alt mundi hann faðirs síns vilja útinna,
hesum svarar Gud sínum orðum á sonnum,
so hermiliga má ‘lujda’ leggjast í minni,
heimurin allur tapti birting sín.
9 Tá kom evri ótti
av gýðinga munni,
tá ið hvør vildi líva sær,
flutti alt í flokki,
fólkið, hvør sum kundi,
tey blessaðu, burtur frá mær.
Nevnda Maria og sankta Jóannis bæði,
so mikil var teirra sorg og hjartans møði,
tey óttaðust hvørki ódnir ella bræði,
undir korsi frá teim fastnastaðir.
10 . . . . . . . . . . . . . . .
Eg var so fúsur at fylgja tær til pínu,
aldri flýddi eg undan korsi tínum.
11 Tá kom evri ótti,
illi vándan kvíddi,
hann sá tann halga kross
sámiliga sum søkti,
sjálvur Gud sum stríddi,
hann náði allar os.
Lokurnar brustu, loysti hann allan vanda,
allar bøtti hann Evu mótgerð hin ranga,
alt helvitið tað opna tók, hitt langa,
inn reið Jesus við valdi sínum at ganga.
12 Akk! akk! her einglasveitti(!),
líður á tjøldrum mínum,
eg lovi tað í loysnara neyð.
. . . . . . . . . . . . . . .
13 Rætt sum sigist í versi,
alt helvitið hann oyddi,
tá ið Jesus Kristus var ein,
og so snart hann sneiddi
mjúkliga við helsótt síni
alt eftir Evu ein.
Tað man frættast bæði á sjógv og á londum,
bant hann hann við blessaðum orðum vándum,
fjøtrini liggja á fótum hans og hondum,
skrottin brennur sjálvur í teim bondum.
14 So er nú vára minni,
eg kann tað ikki dylja,
sum Kristus kunnigt er,
hann eyðmjúki vára sinni,
staðfastliga biðið!
O Gud, fyrigevi tú mær.
Djarvliga hevur tú os agnarorðini ‘snajda’,
stoytist fast frá vándans pínu og sneiðum,
tá ið tú gavst út títt holdablóðið tað reyða,
Jesus Kristus, lat os njóta tín deyða!
15 Sum hann í salinum situr,
sólarkongurin frómi,
við gleði og allari makt,
hann kemur vist at vita
vára sáligu dómar,
og tað hevur Dávur sagt.
Tá kemur eldur av vándans *pínu og lastum,
eldurin brennur á sólarplássi hægsta,
mílir teljast fleiri enn túsunda rastir,
tá man jørðin búkar úr sær kasta.
CCF 220 A
Einki TSB-nr.
Handrit: a: Kvarthandrit Svabos (Gl. kgl. Saml. 2894) I, nr. 1, 1781-82; b: Ny kgl. Saml. 1955,4°.
Útgávur:
1. Jens Christian Svabo: Svabos Færøske Visehaandskrifter . Chr. Matras legði til rættis (1937-39), s. 7.
2. Føroya kvæði (N. Djurhuus greiddi til útgávu 1972), Band VI, s. 438.
3. Føroya kvæði (Inngangur og úrtøk eftir Dánjal Niclasen, 2003) 30. bind, s. 73.
Heimild: Úr Vágum. Jens Christian Svabo (1746-1824) Miðvági, 1781-82.


text:
Eg traðki ikki í dust blómukrúnuna hjá undrinum í hesum heimi
og lati ikki vit drepa
tey loynimál mær eru fyri á leiðini
í blómum, í eygum, á vørr ella í grøv.
Ljósið hjá øðrum
køvir gandamáttin í tí ókannaða
sum fjalt er í myrkurs dýpi,
men eg
nøri við mínum ljósi um loynimál heimsins,
og eins og mánin við sínum hvítu geislum
ikki minkar um, men djúpir skelvandi
loynimálið í náttarmyrkrinum,
so ríki eg eisini hin døkka sjónarringin
við miklari nøtran av halgum gátum,
og alt sum óskiljandi er
verður uppaftur gátuførari
fyri mínum eygum –
tí eg beri yndi til
blómur og eygu og varrar og gravir.
Lucian Blaga, rumenskur yrkjari (1895-1961)
Christian Matras týddi


text:
Stórur blíðskapur á Tvøroyri
Ymiskt10-05-2015 - Jónfinn Petursson
HB-ferðalagið er júst komið aftur av Tvøroyri. Hóast úrslitið av dystinum helst kundi verið betri, nutu vit ið vóru farin suður, sera góðan og hjartaligan blíðskap á Tvøroyri.
Nolsøe tvíburðarnir, Ásmund og Trónd, tóku ímóti og vístu okkum út til Sevmýru. Donsku gestirnir, Malene og Frank, ið vitja hesar dagarnar, fingu ein sertúr "oman í kjallarin" at síggja serliga forkunnugu rúmini við tinganestum og anekdotum.
Afturvið fingu vit ein leskandi munn og okkurt fast at bíta í. Um tvey tíðina fóru fólk at ressast og farið var til nýggja vøllin við Stórá í Trongisvág.
Tíverri versnaði veðrið sum dysturin leið og móti dystarenda var satt útideyðaveður, og so skjótt Lars bríkslaði av, runnu menn oman í umklæðingarrúmini og beint undir heitar brúsur.
Vit takka Nolsøe fólkunum á Tvøroyri fyri hjartaligan og góða blíðskap, og gleða okkum longu nú til næsta túr til Stórá.
Myndir: Knút Olsen


text:
Tað varð lagt upp til stórdyst við Løkin í dag í seinnu semifinaluni. Sera nógv fólk vóru møtt til dyst.
Liðini høvdu ein 2-2 javnleik við sær á vøllin, so bólturin lá á hálvuni hjá klaksvíkingum at skapa dystin við byrjan. Hóast hetta, so kom NSÍ best frá byrjan, og síðani komu klaksvíkingar betri við sum dysturin leið.
Talan var um eina uppgerð, sum koyrdi aftur og fram, men í veruleikanum var NSÍ allatíðina á veg í finaluna. Tað endaði við einum 3-0 sigri, har Klæmint skoraði eitt og Árni tvey.
2-málsskjúttin Árni Frederiksberg hevði hesa viðmerking til dystin: – At koma í finaluna er nakað sum allir spælarar vilja. Tað er størsti einstaki dystur á árinum, og tað hevði verið fantastiskt at kunna komið til Runavíkar við steypinum.
Dysturin i dag spældi av akkurát soleiðis sum vit vónaðu; koma tíðliga á odda, og so satsaðu vit uppá kontra. Alt í alt eru vit ótrúliga væl nøgdir, sigur Árni at enda.
Vit síggjast í gulum á Tórsvølli 26. august 2017!


text:
Reglur fyri leigu av frítíðarhúsunum Uppi á Garði á Nesi
Bert limur í Føroya Lærarafelag hevur rætt til at leiga húsini.
Longsta tíðarskeiðið er ein vika hvørja ferð.
Tann, ið leigar húsini, skal sjálv/ur vera við.
Leigað verður ikki til skúlaflokkar.
Vinarliga farið væl um húsini!!!
Kuldaskápið eigur at vera tómt, vaskað, sløkt, og hurðin opin, tá ið farið verður avstað
Allir radiatorar skulu standa á 1, tá ið farið verður úr húsunum
Einki órudd/uppvask skal standa frammi
Alt rusk skal út í ruskílatið
Húsini eru rein og ruddilig, tá ið farið verður úr teimum: miðhædd og loft skal dustsúgvast, og køksgólv, durður og wc skal vaskast.
Loyvt er ikki at roykja inni.
Leigari, ið ikki yvirheldur leigutreytirnar, fær endurgjaldskrav og ikki loyvi at leiga aftur.
Inn slepst í húsini aftan á kl. 15.00, og farast skal úr húsunum áðrenn kl. 14.00, um ikki annað er avrátt.
Í húsunum eru allir vanligir hentleikar til taks.
Tráðleyst netsamband er í húsunum.
Vantar okkurt, ella er eitthvørt, ið ikki virkar, sum tað skal, vinarliga boðið frá hjá Føroya Lærarafelag, tlf. 616863 ella 235762, so hetta kann fáast í rætt lag.
Takk fyri!
Við heilsan og takk fyri vitjanina
Stuðulsgrunnur Lima Føroya Lærarafelags og Føroya Lærarafelag


text:
Hvalbiar Skúli umvældur
Í komandi viku letur kjallarahæddin í Hvalbiar Skúla upp aftur fyri næmingum, eftir at hæddin er gjørd heilt av nýggjum.
Fundarbókin
Fundarbókin fyri bygdaráðsfundin 17. februar 2012 er nú tøk á heimasíðuni.
ÚT við Strongd – INN við Lívsgleði í Roynhøllini
Hvalbiar Kommuna bjóðar tórskvøldið 15. mars øllum sóknarfólkinum til áhugaverdan fyrilestur í Roynhøllini.
Fundurin fluttur
Vegna samhugaverkfall er bygdaráðsfundurin, sum skuldi vera í morgin 16. februar 2012 fluttur til fríggjadagin 17. februar kl 17.00.
Fundarskrá til bygdaráðsfundin 16. februar 2012
Bygdaráðsfundur verður í Hvalbiar Kommunu 16. februar 2012 kl. 18.00
Roynds Kolasøla nýggjan stjóra
Svein Petersen hevur tikið við sum stjóri í Roynds Kolasølu.


text:
Sundalagsmenn er næstir
TB | 27/05/12
Sundalagsmenn, sum hava gjørt sær dælt av, at oddaliðið, Víkingur hevur snávað seinastu umførini, skulu í morgin royna at fáa nakað burturúr sera trupla útidystinum móti TB. Sundalagsmenn liggja undan 10 leikumfari á næstovasta plássi, so teir hava avgjørt brúk fyri einum útisigri. Hjá TB ræður tað hinvegin um, at halda fram við góðu gongdina, serliga á heimavølli. TB er ikki til at nerta á nýggja vøllinum við Stórá, og so er stóri spurningurin, um EB/Streymur kann gera nakað við hagtølini. Dysturin byrjar kl 15, og fjepparar okkara uttanlands, kunnu sjálvandi lurta eftir dystinum á TB heimasíðuni.
Seinastu tvey umførini hevur Víkingur, ið er oddalið í Effodeildini, tapt, og møguleikan til at minka um munin, hava sundalagsmenn tikið við lít. Teir eru undan 10. umfari á næstovasta plássi við 18 stigum, bert eitt stig aftanfyri Víking. Góða gongdin er týdningarmikil at byggja á, skulu sundalagsmenn náa heilt upp á tindin. Men so skulu teir fáa fulla úrtøku við Stórá, og tað eru tað fleiri, ið kunnu ásanna, at tað er sera trupult. TB hevur veruliga fingið eina heimavallareffekt við nýggja og frálíka vøllinum. Vert er eisini at leggja til merkis, at sundalagsmenn júst hava verið í longum og truplum miðvikudysti, har teir, við tógvið stríð, megnaðu at spæla seg í steypafinaluna. Hetta var tó ikki uttan stóran kostnað, tí bæði í verjuni og í álopinum, máttu menn út við skaða.
Gestirnir verða skerdir
Tað verður ikki við fullari ferð, at vit koma at síggja EB/Streym í morgin, tí lyklaleikararnir, Egil á Bø og Arnbjørn Hansen noyddust báðir av vøllinum við skaða, tá teir ónskvøldið spældu í Løgmansteypakappingini móti HB.
Um teir møguliga verða partur av hópinum, hóast alt, vita vit ikki, men heilt klárir verða teir undir ongum umstøðum. Afturat teimum báðum, so er eisini Pætur Dam Jacobsen á skaðalistanum hjá gestunum, og hann verður so í øllum førum ikki við. Sambært heimasíðuni hjá EB/Streymi, fekk Pætur ein knæskaða í dystinum móti Víkingi 30. mars.
Góða gongdin er ongin tilvild
Góða gongdin hjá TB, er ongin tilvild, tí vit hava vitað av okkara unga og ríka tilfeingi í fleiri ár. Nú er so venjarin, Milan kuljic komin til felagið, og saman við sera góðum styrki uttanlands, hevur hann fingið samantvinnað trægrirnir, so at eindin er so samansjóvað, sum nakrantíð.
Tað er tó tað drúgva og miðvísa forarbeiðið, ið er grundarsteinurin undir ungu talentunum, og fleiri teirra standa nú við vegamótið, klárir til at taka yvir, tá eldru ættarliðini gevast. Felagið má tí sigast at vera á sera positivari kós, og at teir nú eisini trúgva á egnan mátt, vísir seg at hava givið liðnum eitt gervi afturat.
At Hans Fróði Hansen er komin til felagið, hevur avgjørt eisini spælt ein týdningarmiklan leiklut, tí hann kann motivera sjálvt tann mest pessimistiska, og tað sæst aftur. Allir leikararnir trúgva nú meira á egnan mátt, og teir yngstu fáa dýrabærar løtur, har teir læra eina ørgrynnu. At vera sterkur mentalt, er so ómetaliga týdningarmikið í ítrótti, og tað roynir Hr. Hansen at leggja í okkara dýrabæra unga ættarlið.
Ja vit kunnu
Trúgvin á, at vit væl kunnu klára okkum, í kappingini við aðrar, hevur drivið TB frameftir, og eftir at felagið vann sær uppflyting á síðsta leikdegi í fjør, undir teimum sjúkligastu av dramatisku umstøðunum, hevur aldursforsetin endurfunnið gamla stoltleikan, og ikki hugt afturum seg síðan. Felagið er ósigrað á nýggja leikvøllinum inni við Stórá, og liggja væl fyri í kappingini, nú fyrstu triðingurin av Effodeildini er spældur. Seinast vit møttu EB/Streymi, var 5. apríl, tá TB eydnaðist at hála 1-1 javnleik heim við sær.
Í morgin møtast liðini so aftur í Effodeildini, og spenningurin er tí stórur, hvørt tað eydnast gestunum, framhaldandi at leggja trýst á oddaliðið, ella um tað hinvegin verður TB, sum heldur á fram við góðu gongd síni.
Drívið á dreingir !!!
Dystarskrá
Effodeildin – 10. umfar
FC Suðuroy-NSÍ
ÍF-B36
B68-Víkingur
TB-EB/Streymur
HB-KÍ


text:
Gamla virkið hjá BAkkafrost á kaiøkinum á Glyvrum varð ikki tikið niður, tá nýggja virkið varð bygt. Sum er, er einki virksemið í gamla virkinum, men farið er undir at umbyggja virkið, so tað í framtíðini skal fáast við menning av nýggjum vørum. Og ætlanin er, at føroyski marknaðurin skal brúkast sum royndarmarknaður fyri hesar vørur.
- Vit hava ætlanir um at menna enn fleiri viðgjørdar vørur til heimsmarknaðin, og tá er gott at hava ein royndarmarknað, sum vit kunnu brúka til hesar royndir, áðrenn endalig avgerð verður tikin, og ætlanin er, at føroyski marknaðurin skal brúkast sum royndarmarknaður, sigur Regin Jacobsen, stjóri á Bakkafrost.
Tá hugsað verður um støddina á føroyska marknaðinum í mun til framleiðsluna hjá Bakkafrost, er bert talan um ein viðfáning, men hetta skal ikki forða Bakkafrost í at gera vørur til heimamarknaðin, sigur Regin Jacobsen.
- Tað vildi ivaleyst verið lættari hjá okkum bara at satsa upp á stóru framleiðsluna til útlendsku marknaðirnar, men vit kenna tað sum eina skyldu eisini at framleiða til heimamarkaðin, sigur hann.
Brot úr grein í nýggjastu Dimmalætting


text:
Dennis Holm
Dennis Holm (føddur 2. mai 1972) er ein føroyskur samfelagsfrøðingur, politikari og rithøvundur. Síðan 1. januar 2013 hevur hann verið býráðsformaður í Vágs býráð, hann varð valdur inn á listanum hjá Tjóðveldi. Hann varð valdur til borgarstjóra eftir at Tjóðveldi og Javnaðarflokkurin høvdu skipað samgongu. Hann varð útbúgvin sum cand.scient.pol. í samfelagsfrøði frá Aalborg Universitet í 1998.[1] Síðan oktober 2005 hevur hann verið í starvi sum leiðari fyri Granskingardepilin fyri Samfelagsmenning. Áðrenn hann gjørdist leiðari, starvaðist hann sama stað frá 1999. Depilin fyri Samfelagsmenning er partur av Fróðskaparsetur Føroya.[2]
Áðrenn Dennis bleiv virkin innan politikk, var hann virkin í lokalsamfelagnum í Vági og í Føroyum sum heild. Hann er ein av stigtakarunum til Parkina við Sandin í Vági, hann er eisini ein av stigtakarunum til verkætlanina um at byggja 50-metra svimjiyl á Oyrunum í Vági. Hann er í nevndini fyri Vágs Sóknar Bygdasavn. Hann hevur fleiri ferðir verið við til at fyriskipa stór tónleikatiltøk, eitt nú Jóansøkufestivalin, tá hesin hevur verið í Vági. Hann var eisini ein av limunum í Five Star Entertainment, sum fekk stór tónleikanøvn til Føroya, eitt nú Bryan Adams og Elton John, sum høvdu konsertir á Tórsvølli í Havn. Konsertin við Bryan Adams var hin 4. juni 2008.[3] Konsertin við Elton John var 29. juni 2010.[4]
Dennis er sonur Elise og Óla Holm, sum er fyrrverandi mentamálaráðharri og fyrrverandi formaður fyri FSF.[5]
Útgávur í úrvali[rætta | rætta wikitekst]
Dennis hevur eitt nú skrivað fleiri vísindaligar ritgerðir, upprit, greinar, arbeiðsrit o.a.[6] [7]
- 2011 - Dennis Holm: "Løgtingsvalið 2011: Útjaðarin mótvegis miðstaðarøkinum", í Stefan í Skorini og Høgni Reistrup: "Valið og Valdið - ein tvørskurður av løgtingsvalinum 2011", Sprotin 2011.
- 2008 - Dennis Holm og Bogi Mortensen: Nøgdir og nýbrot – føroysk fiskivinnumenning í fimmti ár; Bókaútgáva (Book). Tórshavn: Sprotin.[8]
- 2003 - Dennis Holm - Ynski og tørvur á eldraøkinum í Vágum[9]
Keldur[rætta | rætta wikitekst]
- ↑ Linkedin.com
- ↑ Setur.fo
- ↑ Eik.fo Eik stuðlar konsert við Bryan Adams
- ↑ KNR.gl Thorshavn klar til Elton John
- ↑ Jogvanarge.com
- ↑ Setur.fo Dennis Holm Publications
- ↑ Setur.fo Aðrar útgávur
- ↑ HNJ.fo
- ↑ Books.google.com


text:
B71 nærum aftur í 1. deild
Sandoyingar fluttu niður úr 1. deild í fjør, og fyrstu tvey umførini í 2. deild í ár vóru heldur trilvandi við einum javnleiki og einum tapi. Men síðani tá er tað vorðið til 10 sigrar (harav 8 á rað) og tveir javnleikir, og hetta ger, at gull og uppflyting liggur til høgrabeinið á Sandi. Við bert fýra dystum eftir, harav trimum á heimavølli, er B71 á odda við fýra stigum og hevur harafturat ein væl betri málmun enn avbjóðararnir báðir, Skála og EB/Streymur.
Hitt uppflytingarplássið tykist sostatt at vera ein spurningur millum tær næstbestu manningarnar hjá Skála og EB/Streymi. Skála hevur møguliga ein lítlan fyrimun, tí teir í løtuni hava eitt stig og fýra mál meira enn EB/Streymur OG ein heimadyst eftir móti EB/Streymi. Men hinvegin hevur Skála eisini ein dyst eftir móti B71 á Sandi.
Sum gongdin hevur verið higartil í toppinum í 2. deild, skuldi tað ikki undrað, um avgerðin um seinna uppflytingarplássið ikki fellur fyrrenn á seinasta leikdegi 30. september.
Í botninum sær út, sum triðbesta suðuroyarliðið (tað sum var Royn í fjør) er fokið, nú teir einki fingu burtur úr útsetta dystinum móti teimum triðbestu hjá NSÍ í Hvalba leygardagin. Kandidatar at fylgja TB/FCS/Royn niður í 3. deild eru teir næstbestu hjá B68 og AB. Seinastnevndu fluttu niður úr 1. deild í fjør. Av hesum báðum liðunum tykist eftirverandi dystarskráin at vera eitt lítið vet til fyrimuns fyri AB.
Annað lið hjá 07 Vestur og triðbesta liðið hjá KÍ KUNNU tó enda sum partur í niðurflytingarstríðnum, um nokkso illa vil til. Møguliga verður heldur eingin avgerð um niðurflytingina greið fyrrenn á seinasta leikdegi.
Tað er ikki bara hjá sjálvum liðnum, B71, at tað gongur væl, tí leikandi venjarin hjá sandoyingum, áleyparin Símin Hansen, er eisini rættuliga suverenur toppskorari í 2. deild við sínum 17 málum higartil.
Í 3. deild sær út, sum lítla Havnarfelagið, Undrið, er eitt gott boð upp á 2. deildarfótbólt komandi ár, men har er sum skilst einki ordiliga avgjørt enn.


text:
Irakiski herurin hevur yvirtikið partar av kurdisku økjunum í Irak. Í síðsta mánaði atkvøddu kurdar fyri sjálvstøðugum stati.
25. september atkvøddu kurdar í Irak, um hvørt Suður-Kurdistan framhaldandi skuldi vera partur av Irak, ella um kurdar skuldu stovna eitt sjálvstøðugt ríki. Av teimum 78 prosentunum, ið luttóku á fólkaatkvøðuni, valdu 90 prosent, at kurdar skuldu stovna egið ríki.
Men atkvøðan hevur at kalla onga viðurkenning fingið frá øðrum tjóðum, og skjótt varð boðað frá, at irakiska stýrið við stuðli frá Turkalandi og Iran ikki fór at góðtaka úrslitið. Tiltøk vórðu beinavegin sett í verk ímóti kurdunum í Suður-Kurdistan, ið økið, har atkvøtt varð fyri loysing, vanliga verður nevnt. Flogvøllir vórðu stongdir, og økið innilokað.
Í morgun skrivar BBC, at irakiska stjórnin hevur sent hermegi inn í Kirkuk, sum er ein av týdningarmiklastu økjunum hjá kurdunum í Irak. Kirkuk-økið er ríkt oljuøki, sum báðir partar eru serliga áhugaðir í og halda seg hava rætt til.
Sambært BBC boðaði almenna sjónvarpið í Irak frá, at ongin mótstøða var ímóti herinum, sum friðaliga kundi yvirtaka økið. Hesum vísa kurdisku myndugleikanir aftur, og teir boða frá, at økið enn er undir kurdiskari stjórn.
Aljazeera sigur frá kurdiskum keldum, at fleiri kurdar lótu lív, tá ið irakiski herurin gjørdi innrás, men enn kann Aljazeera heldur ikki vátta um tíðindini eru sonn.


text:
Ein spennandi, mennandi og flennandi festivalur, Special Olympic Festivalurin
Hesi vóru orðini hjá Jarvini Feilberg Hansen, tá ið hann setti fyrsta føroyska ítróttafestival nakrantíð. Hann vónaði, at øll fingu ein spennandi, mennandi og flennandi festival og ikki kann siga annað, enn at tiltakið var sera væleydnað. Yvir 60 fólk luttóku í trimum ymsum ítróttum. Samanlagt mundu eini 125 fólk vera við leygardagin. Lagt var upp til, at fólk sjálvi valdu sær ítróttagreinar. Tey kundu velja millum: Svimjing, borðtennis, fótbólt, fimleik, frælsan ítrótt, boccia og leik og spæl. Fyri hesum stóðu fólk, ið vanliga gera eitt stórt arbeiði innanfyri ÍSB – kvøldskúlalærarar, lærara- og pedagoglesandi og onnur, ið á einhvønn hátt hava hug til at hjálpa til við slíkum arbeiði.
Festivalurin byrjaði kl. 9, har fólk skrásettu seg. Síðani varð stevnan sett, har Jarvin Feilberg Hansen helt røðu og Jógvan (Egga) Jensen, formaður, segði eisini nøkur orð.
Síðani fóru fólk í bólkar til tað, sum tey høvdu valt. Á miðdegi savnaðust so øll at eta matpakka og tá legði Sonni Djurhuus, nevndarlimur hjá ÍSB, fram um stovnaran av Special Olympic leikunum, Eunice Kennedy Schriver. Eunice Kennedy Schriver var systir vælumtókta John F. Kennedy, ið flestum kunnugt var forseti USA eitt skifti.
Eftir matarsteðgin og fyrilesturin, fóru fólk út í aðrar bólkar at íðka. Stuttligt var at síggja, hvussu væl øll vóru við. Eingin misti mótið, tí at støðið varð lagt eftir hvørjum einstøkum, so hetta vóru dugnalig ábyrgdarfólk, ið dugdu at síggja tørv hins einstaka. Endamálið við festivalinum er júst: At fólk finna fram til tað, sum teimum dámar væl og at hava tað stuttligt og hugnaligt samstundis.
Síðani var frukt og vatn á skránni, áðrenn farið varð undir síðsta tíman av ítrótti. Eftir hetta var skift í onnur klæði og síðani var góður døgverði á skránni við lekrum omaná. Heðin Mortensen tók sær tíð at koma niðan og siga nøkur vælvald orð. Rasmus Magnussen sang og spældi til borðhaldið og hýrurin var so mikið góður, at mong tóku sær ein sving-om aftur við løttum tónleiki.
Samanumtikið var tiltakið sera væleydnað. Tøkk til Special Olympic nevndina, ið hevur umboð úr Javna, Smæruni og Svani, ið hava gjørt hetta møguligt. Tøkk til Hotel Hafnia, Skemmuna, Statoil, Lív, Tórshavnar Kvøld-og ungdómsskúla, Miklagarð, Bank Nordik , Inn, Føroya Bjór, Føroya Tele og Kiwanisfelagið Rósan.
Hóskandi er at enda við orðunum, ið verða søgd í sambandi við Special Olympic:
Lat meg vinna, men um eg ikki kann vinna – - so lat meg hava dirvi í royndini.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Munnligur fyrispurningur til Kristinu Háfoss, landsstýrismann
Viðvíkjandi rentu, sum landið skal rinda fyri lán
- Hvat er rentan, sum landið skal rinda fyrilánsbrøvini, sum vóru útskrivað í 2016?
- Hvat er rentan, sum landið skal rinda fyri norskaláni og lánsbrøvini, sum eru útskrivað í ár?
- Hvat heldur landsstýrimaðurin um, at fyrsta lániátaki hjá Landsbankanum kostaðilandskassanum eyka rentu?
Viðmerkingar
Landsbankin var í 2013 avtikin og veruligi landsbankin, Gjaldsstovan, yvirtók lánifíggingina hjá landinum. Síðan tá er rentan, sum landi skal rinda av sínum lánum, minkað á hvørjum árið. Lánsbrøv á uml. 1 milliard eru útskrivað á hvørjum ári, rentan er lækkaðá hvørjum ári og lægstu rentu fekk landskassin fyri lánsbrøvini, sum vóru útskrivað í fjør.
Nú er Landsbankin endurstovnaður og hevur yvirtikið lánifígging hjá landskassanum. Ein av fyrstu avgerðinum var, at broyta hvussu landið skulu fáa síni lán. Frammanundan var alt útskrivað í lánsbrøvum, men í ár, valdi landsbankin, við vælsignilsi frá Kristinu Háfoss, landsstýrismanni, fyrst at taka eitt vanligt lán úr Norra til eina hægrirentu. Sagt var, at hetta var fyri at kunnu fáa lánsbrøvfyri eina lægri rentu. Her verður spurt, hvat hendi við rentini.
At Búskaparráðið og danski Nationalbankin ávararum ovurnýtsluna hjá almennu Føroyum, meðan Landsbankin og nýggja Vágaráðið hjá landsstýriskvinnuni eru kvirr, ger støðuna meir órógvandi.
Tórshavn, 26. september 2017
Jørgen Niclasen,
løgtingsmaður


text:
Fyrsta útgávan hjá bólkinum Konni Kass, Haphe, bleiv sera væl móttikin í Føroyum og ikki minst í útlondum, har áhugin fyri bólkinum hevur verið sjónskur. Við framførslum á Spot Festival í Aarhus, á Reeperbahn Festival í Hamburg, har Konni og bólkur hennara eisini vóru tilnevnd til Anchor Award, Iceland Airwaves í Reykjavík og live í útvarpsrásini Radioeins í Berlin, kann ikki sigast annað enn, at bólkurin hevur fingið undanvind frá byrjan.
Tónleikurin, ið er drivin av eini livandi og andríkari rødd, spælir sær fínliga við ein heim av synthum og rúmdareffektum. Løg sum “Surrender”, “Sounds” og “Time” hava verið nógv at hoyrt seinastu mánaðirnar, og bólkurin hevur veruliga funnið sítt sermerkta ljóð á føroyska tónleikapallinum.
Sjálv siga tey, at konsertin, sum verður í Norðurlandahúsinum fríggjakvøldið 24. mars klokkan 19.30 verður ”erlig, ekta, eym og rá.
- Vit vilja leiða lurtaran á eina ferð inn í okkara tónleikaheim, siga limirnir.


text:
Eisini bronsa til Petur Sigurð í -100 kg.
Í vektbólkinum -100 kg í Irish Masters Open kappaðist Petur Sigurð Johannesen.. Fyrsti dysturin hjá honum var sera javnur, men at enda tapti hann, tí hin fekk IPPON fyri eitt kast.
Kappingin hjá Petur Sigurð var ein sonevnd “repecharge”, so við at tapa ein dyst missir man møgulleikan fyri at kappast um gullið. Sostatt skuldi Petur Sigurð so kappast víðari um at fáa eina bronsumedalju.
Næsti dysturin hjá Petur Sigurð gekk stak væl. Aftan á eina løtu fekk hann kasta mótstøðumannin til WASA-ARI, og beint eftir kastið fekk hann halditak, sum hann kláraði at halda í tey 20 sekundini, sum góvu honum eina IPPON skoru, og harvið vann hann dystin.
Triðji dysturin hjá Petur Sigurð gekk júst sum tann næsti, t.v.s. hann fekk eitt kast til WASA-ARI, og beint eftir eitt haldtak í 20 sekund, sum gjørdi, at hann eisini vann hendan dystin við IPPON.
Fjórði og seinasti dysturin hjá Petur Sigurð var móti einum spanióla. Hesin dysturin var sera javnur, og trupult var hjá báðum at koma inn til nakað kast, ið gav stig. Men at enda fekk Petur Sigurð WASA-ARI fyri eitt kast, uttan at tað eydnaðist spaniólanum at svara aftur við nøkrum poengi, so Petur Sigurð vann hendan dystin, og harvið var bronsumerkið tryggjað.


text:
Advokatyrki
Keypari ofta veikari
Keypari ofta tann veikari parturin.
Tað er ikki meiri kostnaðarmikið fyri keyparan at fáa sær egna advokatumboðan. Skeytikostnaðurin, verður oftast goldin av keyparanum, so hví ikki rinda hesa upphædd til ein, tú veit, umboðar tíni áhugamál í samband við keypið ístaðin fyri til umboð seljarans?
Hvør hevur áhuga í at veita keyparanum nøktandi upplýsing um rættindi síni?
Keyparin er ofta ikki sjálvstøðugt umboðaður, tí keyparin er ikki vitandi um møguleikan og tørvin á slíkari umboðan og kanska heldur, at so verður handlilin enn kostnaðarmiklara.
Ein orsøk kann vera, at hvørki seljari ella søluumboð hava áhuga í at ráða keyparanum til at útvega sær sjálvstøðuga umboðan, tí hettar kann kosta seljara pening, men serliga er tað søluumboðið sum missir ein góðan handil, nevniliga at fáa pening eisini frá keyparanum fyri skeytiskrivingina.
Advokatumboðan
Nær er ráðiligt at fáa sær advokatumboðan? Longu tá farið verður av álvara at bjóða uppá eini hús er skilagott at lata seg umboða av advokati:
- fyri at tryggja sær at boðgevingin fer fram á rættan hátt
- fyri at tryggja sær at røttu spurningarnir verða settir
Advokatkostnaður
Avtalast kann, at kostnaður fyri boðgeving og fyrireikandi arbeiði bert verður roknaður, um so er at handilin fæst í lag, tikið verður av boðnum.
Hava positivar útreiðslur verið, so skulu hesar tó gjaldast.


text:
Í ár verður harafturat fyri fyrstu ferð møguleiki hjá teimum her heima at fylgja við, hvar føroyska súkkluliðið er statt í Evropa á ferðini. Sporingin verður stroymað beinleiðis á internetinum frá klokkan 8 til 17 teir dagarnar súkklað verður - frá leygardegnum 9. juli til leygardagin 16. juli. Við at brúka leinkið niðanfyri, sæst hvar liðið er statt júst tá. Beinleiðis stroymingin byrjar 9. juli klokkan 8:30. Tað er skipanin RedKnows, ið verður brúkt.
Skrá til undanumfarið í Føroyum hósdagin 7. juli.
Klaksvík klokkan 11, Helnabrekka
Fuglafjørður klokkan 12.45, Mentanarhúsið
Runavík, klokkan 14.10, við býráðshúsið
Streymnes klokkan 15.50, við Margáir
Havn klokkan 18, Reinsaríið
Fylg liðnum í Evropa HER (frá 9. juli)